**Үндэсний их баяр наадмын тухай хуулийн шинэчилсэн найруулгын төсөлд Монгол Улсын Засгийн газрын гишүүн, холбогдох төрийн болон төрийн бус байгууллагаас авсан саналын товчоон**

|  |  |  |  |
| --- | --- | --- | --- |
| № | **Засгийн газрын гишүүд, холбогдох байгууллага, холбоод** | **Санал** | **Тайлбар** |
| 1 | Монгол Улсын Ерөнхийлөгчийн тамгын газар | Санал ирүүлээгүй. | Санал ирүүлээгүй. |
| 2 | Шадар сайдын ажлын албан  2022.04.08  Зг / | 1.Үндэсний их баяр наадмын удирдлага, зохицуулалт Үндэсний их баяр наадмын зохион байгуулах хороонд төвлөрч байгааг задалж, зарим чиг үүргийг үндэсний спортын холбоонд хуулиар шилжүүлэх, түүний талаарх нарийвчилсан зохицуулалт буюу ажил үүрэг, санхүүжилтийн асуудлыг гэрээгээр тодорхойлох журамтай болох. Гэрээний биелэлтэд зохион байгуулах хороо хяналт тавьж, ажлын үр дүнгээ Засгийн газар, аймаг, нийслэлийн Засаг даргын өмнө хариуцахаар наадмын зохион байгуулалтын үндсийг шинэчлэн тодорхойлох;  2.Холбогдох төрийн бус байгууллага буюу холбоонд эрх шилжих тул Үндэсний спортын холбоог хуулийн дагуу шинээр байгуулах, бэхжүүлэх, хөгжүүлэхэд төрөөс дэмжлэг үзүүлэхийн зэрэгцээ, холбооны удирдлага, дүрэм, үйл ажиллагаанд нь зохион байгуулах хороо, холбогдох төрийн захиргааны төв байгууллагууд бодлогын хувьд хяналт тавих (дотоод ажилд нь оролцохгүй) эрх зүйн үндсийг тодорхойлох, нөгөө талаас Засгийн газар, аймаг, сумын Засаг дарга нар үндэсний спортыг хөгжүүлэх талаар Үндэсний спортын хороодын өмнө тодорхой үүрэг гэрээгээр хүлээж болох үндэслэлийг заах, үүний үр дүнд харилцан уялдаатай ажиллах Үндэсний их баяр наадмын удирдлагыг бий болгох;  3.Үндэсний их баяр наадам нь Монголчуудын биет бус соёлын өв төдийгүй ЮНЕСКО-оос дэлхийн биет бус соёлын өвийн бүртгэлд бүртгэгдсэн тул, түүний соёлын өвийн хамгаалалтыг энэхүү хуулиар тусгайлан тогтоох шаардлагатай. Тухайлбал, үндэсний бөхийн барилдаан, үндэсний хурдан морины уралдаан, сурын болон шагайн харвааны гол үнэт зүйл, агуулгыг хуульчлан хамгаалж, тэдгээрийн дүрэмд энэ талын болон хүүхдийн эрх, эрх зүйн шаардлага тавьж, тус дүрмийг нийтээр дагаж мөрдөх захиргааны хэм хэмжээний акттай адилтган үзэж, Хууль зүй дотоод хэргийн яам хянан бүртгэх зохицуулалт шилжих;  4.Үндэсний хурдан морины уралдааныг хүүхэд унадаг соёл, уламжлалыг хадгалан хамгаалахын тулд уралдаанч хүүхдийн аюулгүй байдал, түүний эрх, хууль ёсны ашиг сонирхлыг өндөр түвшинд тус хуулиар хамгаалах ёстой. Тухайлбал, унаач хүүхдийн аюулгүй байдлыг тухайн баяр наадмыг зохион байгуулах хороо, спортын холбоо, уяач тус, тусын эрх, үүргийн хүрээнд хангах үүрэг хүлээлгэх. Энэхүү үүргээ биелүүлээгүйн улмаас хүүхдийн аюулгүй байдал алдагдсан, амь, нас эрүүл мэндэд хохирол учирсан бол тухайн тохиолдлыг эрүүгийн болон захиргааны журмаар шалгаж холбогдох этгээдэд хариуцлага хүлээлгэх зохицуулалтыг тусгах. Мөн түүнчлэн уралдаанч хүүхдийн амь нас, ослын даатгалын нөхөн төлбөрийн хэмжээ нь хүүхдийн эрх, хууль ёсны ашиг сонирхлыг бүрэн хэмжээнд хамгаалсан байвал зохих, хүүхдийн амь насны даатгалын үнэлгээг өндөр түвшинд тогтоох;  5.Үндэсний бөх, үндэсний хурдан морины уралдаан, үндэсний сурын болон шагайн харвааны цол нь Монгол Улсын Үндсэн хуулийн 33 дугаар зүйлийн 7 дахь хэсэг, 25 дугаар зүйлийн 13 дахь хэсэгт заасан улсын цолоос ялгаатай буюу үндэсний спортын цол болохыг анхаарах. Монгол Улсын Үндсэн хуулийн нэмэлт, өөрчлөлтөөр Ерөнхийлөгчид хуулиар олгох эрх нь түүний үндсэн бүрэн эрхтэй шууд холбоотой байх шаардлага тавигдсан тул цолыг спортын амжилтыг нь үндэслэж Үндэсний спортын холбоо дүрмийн дагуу олгож байхаар хуульд тусгах;  6.Үндэсний их баяр наадмын үеэр үндэсний их баяр наадмын хурдан морины уралдаанд монгол морь уралдах, эрлийз морь уралдах эсэх талаарх маргаантай асуудлыг шийдвэрлэхдээ үндэсний спортын анхдугаар чуулганы үеэр гарсан монгол үүлдрийн адууг хамгаалах санал, санаачилгыг үндэслэл болгож Үндэсний хурдан морины уралдаанд монгол үүлдрийн мориор уралдах зохицуулалтыг тусгах. Монгол үүлдрийн морьдыг Адууны үүлдрийн холбоо адууны удам зүйн нотолгоо баримттайгаар бүртгэж, гэрчилгээ олгох, энэхүү холбооны бүртгэл, гэрчилгээг үндэслэж морьдыг тухайн наадмын уралдаанд бүртгэх зохицуулалтыг тусгах. Мөн түүнчлэн монгол үүлдрийн морины бүртгэл болон тухайн наадамд уралдах морьдын бүртгэлийг буруу үйлдсэн этгээдэд болон аливаа хэлбэрээр оролцсон бусад этгээдэд хууль тогтоомжид заасан хариуцлага хүлээлгэх зохицуулалт тусгах;  7.Монгол Улсын Засгийн газрын бүрэн эрхэд Үндэсний их баяр наадам болон түүний спортын төрлүүдэд агуулагдах үнэт зүйлсийг хадгалах, хамгаалах, сурталчлах, хөгжүүлэх, түгээн дэлгэрүүлэх болон Соёлын биет бус өвийг хамгаалах тухай 2003 оны Конвенцийн 3 дугаар хэсэгт заасан соёлын биет бус өвийг үндэсний хэмжээнд хамгаалах арга хэмжээ авах асуудлыг тус тус тусгах;  8.Үндэсний бөхийн барилдааны үед гардаг даваа наймаалцах болон авилгын аливаа хэлбэрийг хориглох. Харин Үндэсний бөхийн барилдааны даваанд үзэгчид бооцоо тавих, бооцооны тодорхой хэсгийг бөхөд олгох эрх зүйн үндэслэлийг бий болгох, тухайн асуудлын хүрээнд Үндэсний спортын холбооны гүйцэтгэх, үүрэг хариуцлагыг тодорхойлох. Үндэсний бөхийн барилдааны хүрээнд гардаг допингтой холбоотой маргаан, түүнээс шалтгаалсан цол болон барилдах эрх хасах асуудлыг Олон улсын допингийн дүрэм болон Үндэсний допингийн дүрмээр зохицуулах боломжийг үүсгэх;  9.Энэ хуулийг дагаж мөрдөхөөс өмнө Үндэсний спортын төрлөөр бөх, сурын болон шагайн харваач, уяачид олгосон цол, гаргасан амжилт хойшид цол олгох үндэслэлийн хувьд хүчин төгөлдөр байхыг шилжилтийн үеийн зохицуултаар бэхжүүлэх. Мөн шилжилтийн үеийн зохицуулалтад Үндэсний их баяр наадамд уралдах боломжтой монгол үүлдрийн адууны бүртгэл хэрэгжих хүртэл хугацаанд Үндэсний их баяр наадмын хурдан морины уралдаанд уралдах морьдыг тухайн шатны хурдан морины салбар хорооны саналыг үндэслэж зохион байгуулах хорооноос баталсан хурдан морь уралдуулах журмаар зохицуулахаар шийдвэрлэсэн нь зүйтэй болно. | 1.Саналыг агуулгын хувьд тусгасан.  2.Хуулийн төсөлд үндэсний их баяр наадмыг зохион байгуулахтай холбоотой чиг үүргийг тухайн үндэсний спортын холбоонд шилжүүлж болохоор тусгасан.  Саналыг тусгасан.  3. Монгол Улсын Засгийн газрын тухай хуулийн 30 дугаар зүйлийн 9 дэх хэсэгт “Засгийн газрын баталсан захиргааны хэм хэмжээний акт Захиргааны ерөнхий хуулийн 67.1, 67.2-т заасан журмын дагуу хүчин төгөлдөр болно.” гэснийг 2020 оны 5 дугаар сарын 13-ны өдрийн нэмэлт, өөрчлөлтөөр хүчингүй болгосон. Өөрөөр хэлбэл Засгийн газрын хэм хэмжээний акт нь Захиргааны ерөнхий хуулийн 67 дугаар зүйлийн 67.1 дэх хэсэгт заасны дагуу хууль зүйн асуудал эрхэлсэн төрийн захиргааны төв байгууллагад бүртгүүлснээр хүчин төгөлдөр болох шаардлагагүй болсон буюу Засгийн газрын тогтоолоор батлагдсанаар хүчин төгөлдөр болно.  Саналыг тусгаагүй.  4.Уралдаанч хүүхдийн даатгалын нөхөн төлбөрийн хэмжээг хууль тусгайлан заах боломжгүй болно.  Саналыг хэсэгчлэн тусгасан.  5.Санадыг тусгаагүй.  6.Саналыг тусгасан.  7.Саналыг агуулгын хувьд тусгасан.  8.Хуулийн төсөлд допингтой холбоотой харилцааг олон улсын допингийн дүрмээр зохицуулах зохицуулалтыг тусгасан.Харин Допингийн эсрэг үндэсний дүрэм батлагдах хүртэлх хугацаанд Үндэсний их баяр наадмын тухай хуулийн төслийн 21 дүгээр зүйлд заасан шилжилтийн үеийн зохицуулалтаар дээрх харилцааг зохицуулахаар тусгасан болно. Мөн бөхийн даваа наймаалцахын эсрэг арга хэмжээний зохицуулалтыг хуулийн төсөлд тусгасан болно.  Саналыг тусгасан.  9.Хуулийн төслийн 21 дүгээр зүйлд тусгасан шилжилтийн үеийн зохицуулалтаар бөх, сурын болон шагайн харваач, уяачид олгосон цол, чимэг хэвээр хадгалагдах зохицуулалт болон монгол үүлдрийн адууны бүртгэлийг хийж дуусгахтай холбоотой зохицуулалтыг тусгасан болно.  Саналыг тусгасан. |
| 3 | Засгийн газрын хэрэг эрхлэх газар | Санал ирүүлээгүй. | Санал ирүүлээгүй. |
| 4 | Байгаль орчин, аялал жуулчлалын яам  2022.04.06  01/1780 | 1. Хуулийн төслийн 5 дугаар зүйлийн 5.3-т “...аймгийн баяр наадмын хугацааг Засгийн газар, сумын баяр наадмын хугацааг аймгийн Засаг дарга...” гэсний дараа “Нийтээр тэмдэглэх баярын болон тэмдэглэлт өдрүүдийн тухай хуулийн 4 дүгээр зүйлийн 4.1.1-д заасан өдрүүдээс 3 сарын өмнө тогтоосон байна” гэж өөрчлөх.  2.Хуулийн төслийн 7 дугаар зүйлд 7.3 “...монголын түүх, соёл, ёс заншил, өв уламжлалыг харуулсан урлаг, соёл, спорт,...” гэсний дараа “...аялал жуулчлалын арга хэмжээг” гэж нэмж оруулах.  3. Хуулийн төслийн 16 дугаар зүйлийн 16.5.3 дахь заалтын “...урлагийн тоглолт, спорт, биеийн тамирын тэмцээн, ардын уламжлалт тоглоом наадгай,...” гэсний дараа “...аялал жуулчлалын арга хэмжээ,” гэж нэмэх.  4. Хурдан морины уралдаанд унаач хүүхдийн эрүүл мэнд, аюулгүй байдлын талаарх заалт орсон ч Үндэсний их баяр наадмын тухай хуулийн 15.1.5-д зааснаар айрагдсан болон түрүүлсэн унаач хүүхдэд олгох урамшууллын талаарх заалт 10 дугаар зүйлд ороогүй байх тул оруулах саналтай байна. | 1.Онцгой нөхцөл байдал нь тусгайлан хугацаа товлохгүйгээр гэнэтийн болох тохиолдолд санал тусгасан хугацаа тогтоох нь зөрчил үүсгэж болзошгүй тул саналыг тусгаагүй болно.  2.Хуулийн төслийн 7 дугаар зүйлийн 7.3-т заасан монголын түүх, соёл, ёс заншил, өв уламжлалыг харуулсан урлаг, соёл, спортын арга хэмжээг зохион байгуулахаар заасан нь нэг талаар аялал жуулчлалын арга хэмжээ болох тул тусгайлан аялал жуулчлал гэж тусгах шаардлагагүй байна.  Саналыг тусгаагүй болно.  3.Хуулийн төслийн 16 дугаар зүйлийн 16.5.3 дахь заалт нь аялал жуулчлалыг арга хэмжээг татах зорилгыг давхар илэрхийлнэ.  Саналыг тусгаагүй.  4.Уралдаанч хүүхдэд хурдан морины уралдаанд оролцож, түрүүлсэн, аман хүзүү, айрагдсаны бай, шагналыг төрөөс олгох бөгөөд бай, шагналын хэмжээг тогтоохоор заасан. Харин урамшууллын асуудал бол тухайн хурдан морины эзнээс уралдаанч хүүхэдтэй тохиролцон олгох асуудал болно. Үүнийг хууль тусгайлан хэмжээг зааж өгөх нь зохимжгүй болно. Саналыг тусгаагүй болно. |
| 5 | Батлан хамгаалахын яам  2022.03.30  1а/1174 | 1.Хуулийн төслийн нэр, зорилтод “Үндэсний их баяр наадам” гэж заасантай нийцүүлэн хуулийн төслийн 5, 6, 7, 9, 10, 11, 12, 15, 20 дугаар зүйлд тусгасан “Улсын баяр наадам” гэснийг “Үндэсний баяр наадам” гэж өөрчлөх,  2.Хуулийн төслийн 10 дугаар зүйлд хурдан морь унаач хүүхдийг урамшуулах, алдаршуулах талаарх зохицуулалтыг нэмж нарийвчлан тусгах,  3.Хуулийн төслийн 14 дүгээр зүйлийн 5 дахь хэсэгт “Өрсөлдөгч бөхдөө хүндэтгэлтэй хандах” гэж нэмэх,  4.Хуулийн төслийн 20 дугаар зүйлд “Хурдан морины зохион байгуулах хорооны шийдвэрийг эс зөвшөөрч шүүхэд гомдол, хүсэлт гаргасан тохиолдолд энэ хуулийн 16.8-д заасан морины бүртгэлийн дэд хорооноос, эсхүл тухайн зохион байгуулах ажилд оролцсон мэргэшсэн хүнээр шүүхэд төлөөлүүлнэ.” гэж тус тус нэмж тусгах зэрэг болно. | 1.Хуулийн төслийн 5 дугаар зүйлийн 5.1 дэх хэсэгт Үндэсний их баяр наадамд улсын баяр наадам, аймаг, сумын баяр наадмаас бүрдэхээр заасан болно. Харин хуулийн төслийн 5, 6, 7, 9, 10, 11, 12, 15, 20 дугаар зүйлд заасан улсын баяр наадам нь аймаг, сумын баяр наадмын зохицуулалтыг агуулахгүй болно.Саналыг тусгаагүй.  2.Төслийн 10 дугаар зүйлийн 10.5 дахь хэсэгт заасан уралдаанч хүүхдийг алдаршуулах нарийвчилсан зохицуулалтыг дүрэмд тусгах нь зүйтэй. Саналыг тусгаагүй.  3.Уг санал нь хууль зүйн үр дагавар үүсгэхгүй бөгөөд тодорхойгүй заалт болохоор байх тул саналыг тусгаагүй болно.  4.Саналд хэнийг мэргэшлийн хүнээр төлөөлүүлэх нь тодорхойгүй байх тул саналыг тусгаагүй. |
| 6 | Гадаад харилцааны яам  2021.04.06  09/1649 | 1. Хуулийн төслийн 6 дугаар зүйлийн 6.1 дэх хэсэгт “Монгол Улсын Төрийн тугийг Монгол Улсын Ерөнхийлөгчийн баталсан журмын дагуу улсын баяр наадмын төв талбайд хүндэтгэн зална.” гэж заасныг Монгол Улсын Үндсэн хуулийн Гучин гуравдугаар зүйлд 2019 оны 11 дүгээр сарын 14-ний өдөр “Ерөнхийлөгчид тодорхой бүрэн эрхийг зөвхөн энэ зүйлд заасан хүрээнд хуулиар олгож болно.” гэж нэмэлт өөрчлөлт оруулсантай уялдуулж, **“Монгол Улсын Төрийн тугийг холбогдох журмын дагуу улсын баяр наадмын төв талбайд хүндэтгэн зална.**” гэж өөрчлөх;  2. Хуулийн төслийн Тавдугаар бүлэгт хууль хүчин төгөлдөр болох тухай хэм хэмжээг тусгах зэрэг болно. | 1.Монгол Улсын Ерөнхийлөгчийн 1994 оны 67 дугаар зарлигаар батлагдсан “Төрийн тугийг хүндэтгэн залах журам батлах тухай” журмаар улсын баяр наадмын төв талбайд Монгол Улсын Төрийн тугийг хүндэтгэн залдаг. Саналыг тусгасан.  2.Хууль хүчин төгөлдөр болох журам нь ердийн журмаар буюу Улсын Их Хурлын тухай хуулийн 5 дугаар зүйлийн 5.3 дахь хэсэгт заасны дагуу “Төрийн мэдээлэл” эмхтгэлд албан ёсоор нийтлэгдсэнээс хойш 10 хоногийн дараагаас хэрэгжиж эхлэх болно.  Саналыг тусгаагүй. |
| 7 | Сангийн яам  2022.04.05  1/1967 | Үндэсний их баяр наадмын тухай хуулийн шинэчилсэн найруулгын төслийг дагалдуулан боловсруулсан Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт оруулах тухай хуулийн төслийг боловсруулсан нь хуулийн төсийн үзэл баримтлалд тусгагдаагүй асуудал байх ба Хууль тогтоомжийн тухай хуулийн 16 дугаар зүйлийн 16.1 дэх хэсэгт заасан хууль тогтоомжийн төслийг үзэл баримтлалд нь нийцүүлэн боловсруулах шаардлагад нийцэхгүй байна. Мөн холбогдох хуулийн төслийн хэрэгцээ, шаардлага, үр нөлөө, зардлыг судлан тооцоолол зэргийг хийгээгүй байх тул дагалдах хуулийн төслөөс хасах саналтай байна. | Саналын дагуу Үндэсний их баяр наадмын тухай хуулийн төслийг даган боловсруулсан Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт оруулах тухай хуулийн төслийг хассан болно. |
| 8 | Хөдөлмөр, нийгмийн хамгааллын яам  2022.04.05  1/905 | 1. Хуулийн төслийн (5.14, 15.3, 16.5.3,) “өсвөр үе” гэсэн ойлголт байгаа бөгөөд үүнийг хэрхэн ойлгох талаарх зохицуулалт байхгүй байна.   Тухайлбал, Биеийн тамир, спортын тухай хуулийн 16 дугаар зүйлийн 16.1 дэх хэсэгт “өсвөр үе,” гэж заасан, Залуучуудын хөгжлийг дэмжих тухай хууль (10.1.3)-т “өсвөр үе" , мөн одоогийн хүчин төгөлдөр үйлчилж байгаа Үндэсний их баяр наадмын тухай хууль (12.4.2)-д “өсвөр үе” гэсэн зохицуулалтыг тусгасан. Харин Хүүхдийн эрхийн конвенц болон Боловсролын тухай, Хүүхдийн эрхийн тухай хуулиудад энэ талаар дурдаагүй бөгөөд хэдэн настай хүүхдийг ‘‘өсвөр үе”-д хамаарах насны хязгаарыг тодорхой тусгаагүй.  Хуулийн төсөлд “өсвөр үе” гэснийг хэдээс хэдэн настай хүүхдийг ойлгох талаар тодорхой тусгаж өгөх. Тухайлбал, өсвөр үе (13-18 нас) гэх.  2.Үндэсний их баяр наадамд оролцох хүүхдийн насны хувьд:  Хуулийн төслийн хурдан морины уралдаан хэсэгт: “хурдан морины уралдаанд уралдах морийг долоо, түүнээс дээш насны хүүхэд унах” гэж заажээ.  Монгол хүүхдийн цогц хөгжлийн оношилгооны суурь судалгаанд дурдсанаар бие бялдрын үзүүлэлтийн хувьд (7-10 насны хүүхдэд хийсэн судалгааны үр дүнгээс):  •Хөвгүүдийн баруун гарын атгах хүч 9кг, зүүн гарын атгах хүч нь 8 кг, харин охидын хувьд баруун, зүүн гарын атгах хүч ойролцоогоор 4 кг;  •охидын хувьд хөвгүүдээс уян хатан чанар илүү;  •8 насанд хүүхдүүдийн биеийн өндөр, жин нэмэгддэг бөгөөд 9 насанд гарын булчингийн хүч илүү нэмэгддэг;  •Хүүхдийн гарын атгах хүч, уян хатан байдал нь хот, орон нутагт оршин суугаагаас хамааран статистик ач холбогдлын түвшинд ялгаатай.  •Орон нутгийн хүүхдүүдийн гарын атгах хүч илүү бол Улаанбаатар хотод амьдарч байгаа хүүхдүүдийн уян хатан чанар нь илүү байсан байна.  Дээрх судалгаанаас харахад эрэгтэй, эмэгтэй хүүхдийн гарын атгалтын хүч харилцан адилгүй өөр өөр байгаа бөгөөд 7 болон 9 настай хүүхдийн гарын атгалтын хүч насны онцлогоос хамааран мөн өөр өөр байна.  Хуулийн төслийн 10 дугаар зүйлийн 10.2-д заасан “долоо” гэснийг “ес" гэж өөрчлөх.  Хуулийн төслийн 10.3-т "...хүүхдийн ослын даатгалд даатгуулсан эсэх, стандартын шаардлага хангасан хувцас хэрэглэж байгаа эсэхэд хүүхэд, гэр бүл, хөгжлийн асуудал эрхэлсэн төрийн захиргааны төв байгууллага хяналт тавина” гэж заасныг “эсэхэд” гэсний дараа “бүх шатны засаг дарга, мэргэжлийн хяналтын байгууллага, хүүхэд, гэр бүл, хөгжлийн асуудал эрхэлсзн төрийн захиргааны байгууллага хяналт тавина" гэж нэмэх.  3.Хуулийн төслийн бөхийн барилдаан хэсэгт: Улс, аймгийн баяр наадамд барилдах бөх нь 18 насанд хүрсэн хүн байна. (хуулийн төслийн 9.2, 9.5), Гэтэл сумын наадамд 16 насанд хүрсэн бол барилдаж болно (хуулийн төслийн 9.6) гэж заасан. Улс, аймаг, сумд өөр өөр насны хязгаар заасныг тодорхой болгох.  Хуулийн төслийн 9 дүгээр зүйлийн 9.6-д заасан “16” гэснийг “18” гэж өөрчлөх. Үндэсний шагайн харвааны багийн харваач нь 18 насанд хүрсэн хүн байх (хуулийн төслийн 12.3) гэж заасан.  Харин “Үндэсний сурын харваа” дээр нас заагаагүй бөгөөд хэдэн настай хүн сур харваанд оролцох талаар тусгайлан заагаагүй. 18 насанд хүрээгүй хүүхэд оролцож болох эсэхийг тодорхой болгох. Учир нь бөх, сур харваанд байр эзэлсэн тамирчдаас допингийн шинжилгээ авахаар заасан бөгөөд иргэний бүрэн болон бүрэн бус чадамжийн асуудал хөндөгдөхийг анхаарч үзэх шаардлагатай байна.  Хуулийн төслийн 11 дүгээр зүйлийн 11.1. “цуваа харваагаар явуулна." гэсний дараа "Үндэсний сурын харваач нь 18 насанд хүрсэн хүн байна.” гэж нэмэх.  4.Хуулийн төслийн 10.18-д “Үндэсний их баяр наадмаас бусад хурдан морины уралдааныг хүүхэд, гэр бүл, хөгжлийн асуудал эрхэлсэн төрийн захиргааны төв байгууллагын хяналтад холбогдох мэргэжлийн холбоо зохион байгуулна” гэж заасан байна. Гэвч хуулийн төслийн 3.2-т “Үндэсний их баяр наадмаас бусад харилцааг энэ хуулиар зохицуулахгүй” гэсэнтэй нийцэхгүй байна.  Хуулийн төслийн 10 дугаар зүйлийн 10.18 дахь хэсгийг хасах.  5.Хуулийн төслийн 17 дугаар зүйлд доор дурдсан агуулгатай 17.1.5 дахь заалт нэмэх.  “17.1.5.Хүүхдийг болзошгүй эрсдэлээс урьдчилан сэргийлэх зорилгоор уг нөхцөлийг үүсгэж байгаа үйл ажиллагааг хязгаарлах, хориглох арга хэмжээг авах;  6.Хүүхдийн эрхийн тухай хуульд нэмэлт оруулах тухай хуулийн төслийн 1 дүгээр зүйлд заасныг “Хүүхдийн эрхийн тухай хуулийн 17 дугаар зүйлд доор дурдсан агуулгатай 17.1.7 дахь заалт нэмсүгэй” гэж өөрчлөх.  “17.1.7.Үндэсний их баяр наадмын хурдан морины уралдаан болон бусад сунгаа, бэлтгэлийн үед хүүхдийг болзошгүй эрсдэлээс урьдчилан сэргийлэх зорилгоор уг нөхцөлийг үүсгэж байгаа үйл ажиллагааг хязгаарлах, хориглох арга хэмжээг авах, хяналт тавих”  7.Хүүхэд хамгааллын тухай хуульд нэмэлт оруулах тухай хуулийг боловсруулж хамт өргөн мэдүүлэх. Тухайлбал:  1 дүгээр зүйл. Хүүхэд хамгааллын тухай хуулийн 91 дүгээр зүйлд дор дурдсан агуулгатай хэсэг, заалт нэмсүгэй:  1/91 дүгээр зүйлийн 91.5 дахь хэсэг  “91.5. Улсын баяр наадам, шигшмэл, бүсийн уралдаан болон бусад аливаа хэлбэрийн хурдан морины уралдааны бэлтгэл үе шат /үсэргээ, сунгаа/, уралдаанд уяач нь уралдаанч хүүхдийн эрх, амь нас, эрүүл мэнд, аюулгүй байдлыг хангах хүрээнд дараах арга хэмжээг авна:   1. уралдаанч хүүхдийн сурч боловсрох эрхийг зөрчихгүй байх, боловсролын үйлчилгээ авах эрхийг тасалдуулахгүй байх; 2. уралдаанч хүүхдийн бие махбодод гэмтэл учирсан, амь нас, эрүүл мэндэд эрсдэл учрах нөхцөл байдал бий болсон үед хүүхдийг эмнэлгийн тусламж, үйлчилгээнд нэн даруй хамруулах, үүнтэй холбоотой гарах зардлыг хариуцах; 3. уралдаанч хүүхдийг гэнэтиийн ослын даатгалд даатгуулсан байх; 4. уралдаанч хүүхдийг эрүүл мэндийн үзлэгт бүрэн хамруулж нас, жин, өндрийг тусгайлан тэмдэглэж дүгнэлт гаргуулсан байх; 5. уралдаанч хүүхдийн эцэг, эх, асран хамгаалагчтай хүүхдийн эрүүл мэнд, аюулгүй байдал, ажлын хөлс, бай шагналыг тусгасан гэрээ байгуулсан байх; 6. хурдан морины хэрэгслийг хүүхэд болон морины биед тохирсон байхаар сонгох, түүний бүрэн бүтэн байдал, аюулгүй байдлыг хангах; 7. уралдаанч хүүхдэд стандартын шаардлага хангасан хамгаалалтын хувцас өмсүүлэх; 8. уралдаанч хүүхдийг нэг өдөр 2-оос дээш насны мор унуулахгүй байх. Энэ заалт нь уралдааны бэлтгэл үе шатанд хамаарахгүй.” 9. уралдаанч хүүхдийг бүртгэх, мэдээллийн сан бүрдүүлэх ашиглах хяналтыг хүүхэд, гэр бүл, хөгжлийн асуудал эрхэлсэн төрийн захиргааны байгууллага хариуцна.   2/91 дүгээр зүйлийн 91.6, 91.7, 91.8 дахь хэсэг  “91.6. Уяач нь энэ зүйлийн 91.5-д заасан хурдан морины уралдааны бэлтгэл үе шат эхлэхээс өмнө морь унах уралдаанч хүүхдийн эцэг, эх, асран хамгаалагч болон хүүхдээс бичгээр зөвшөөрөл авч, хамтарсан багийн нийгмийн ажилтанд бүртгүүлнз. Нийгмийн ажилтан хүүхэдтэй ганцаарчлан уулзаж зөрчилтэй тохиолдолд уралдаанд оролцуулахгүй байх арга хэмжээг авна.   1. Хурдан морины уралдааны бэлтгэл үе шатанд болон уралдаан эхлэхээс өмнө уралдаанч хүүхдийг өөрчлөх тохиолдолд энэ зүйлийн 5 дахь хэсэгт заасан журам нэгэн адил үйлчилнэ. 2. Уяачид энэ зүйлийн 91.6, 91.7-д заасны дагуу бүртгүүлсэн уралдаанч хүүхдээс өөр хүүхдээр морь унуулахыг хориглоно. | 1.Саналыг тусгасан. Хуулийн төслийн 5 дугаар зүйлийн 5.14 дэх хэсэгт тусгасан.  2.Үндэсний их баяр наадмын бөхийн барилдаан, хурдан морины уралдаан, сурын харваа нь Монгол үндэсний уламжлалт соёл, ёс заншил бөгөөд уламжилж ирсэн түүх соёлыг хэвээр хадгалж 7 наснаас дээш насны хүүхэд хурдан морийг унаж уралдах одоо мөрдөж байгаа хуулийн зохицуулалтыг хэвээр хадгалсан болно.  Саналыг тусгаагүй.  3.Саналын дагуу сурын харваач нь 18 насанд хүрсэн хүн байхаар заасан. Харин сумын наадамд 16 түүнээс дээш настай хүн бөх барилдаж болохоор хуулийн төсөлд тусгасан нь үндэсний их баяр наадмыг нэгэн зэрэг тэмдэглэх, мөн хуулийн төслийн 9 дүгээр зүйлийн 9.6 дахь хэсэгт сумын баяр наадамд 64 бөх барилдахаар тус тус заасантай холбоотойгоор бөхийн тоог хуульд заасан хэмжээнд хүргэх зорилгоор хүргэх хүрээнд сумын наадамд 16 настай хүн бөх барилдаж болохоор тусгасан.  Саналыг тусгаагүй.  4.Саналыг тусгасан.  5.Саналыг тусгасан.  6.Хуулийн төслийн 17 дугаар зүйлийн 17.1.5 дахь заалтад саналыг тусгасан тул Хүүхдийн эрхийг хамгаалах тухай хуульд саналыг давхардуулан тусгах шаардлагагүй байна.  7.Хүүхэд хамгааллын тухай хуульд саналд дурдсан 91 дүгээр зүйл байхгүй бөгөөд саналын агуулга нь хуулийн төсөлд туссан болно.  Тухайлбал, Үндэсний их баяр наадмын тухай хуулийн төслийн 10 дугаар зүйлийн 10.13 дахь хэсэгт хурдан морины уралдааны явцад хүүхдийг ослын даатгалд даатгуулсан эсэх болон стандартын шаардлага хангасан хамгаалалтын хувцас хэрэглэл хэрэглэж байгаа эсэхэд хүүхэд, гэр бүл хөгжлийн асуудал эрхэлсэн төрийн захиргааны төв байгууллага хяналт тавихаар, 14 дүгээр зүйлийн 14.7.6 дахь заалтад уралдаанч хүүхдэд энэ хуулийн 13.1-д заасан стандартын шаардлагад нийцсэн хувцас хэрэглэл хэрэглүүлэхээр, 14.7.7 дахь заалтад уралдаанч хүүхэд болон бусад уралдаанч хүүхдийн аюулгүй байдалд эрсдэлтэй нөхцөлийг үүсгэхгүй байх, амь нас, эрүүл мэндэд хохирол учруулахуйц эд зүйлийг хурдан морины уралдаанд болон морины сунгаа, бэлтгэлийн үед хэрэглүүлэхгүй байхаар, мөн зүйлийн 14.7.8 дахь заалтад уралдаанч хүүхдийг Үндэсний их баяр наадмын хурдан морины уралдаанд болон морины сунгаа, бэлтгэлийн үеийг хамруулсан нэг жилийн хугацаатай ослын даатгалд даатгуулсан байхаар, мөн зүйлийн 14.7.9 дэх заалтад уралдаанч хүүхдийн аюулгүй байдлыг бүрэн хангах, учирсан хохирлыг нөхөн төлөхөөр тус тус тусгасан болно.  Саналыг тусгаагүй. |
| 9 | Барилга, хот байгуулалтын яам  2022.04.04  1/1422 | Хуулийн төслийг дэмжиж байна. | Дэмжсэн. |
| 10 | Боловсрол, шинжлэх ухааны яам  2022.04.04  01/1468 | Хот, тосгоны эрх зүйн байдлын тухай хуульд “хаяа, тосгон “ гэсэн нэр томьёо байхгүй тул хуулийн төслийн 5 дугаар зүйлийн 5.13-т “Хуульд өөрөөр заагаагүй бол улсын баяр наадмаас тусдаа хот, дагуул хот, хаяа тосгон, дүүрэг, хороо баяр наадам зохион байгуулахгүй” гэсэн заалтын “хаяа” гэснийг хасах, | Саналын дагуу “хаяа” гэсэн нэр томьёог хассан болно.  Саналыг тусгасан. |
| 11 | Зам, тээврийн хөгжлийн яам  2022.04.04  01а/1509 | 1.Хуулийн төслийн 5.4-т энэ хуулийн 5.3-т заасан нөхцөлд аймаг, сумын баяр наадмыг тэмдэглэх хугацааг 08 дугаар сарын 10-ны өдрөөс хэтрүүлэхгүй байхаар тогтооно” гэж заасан боловч онцгой нөхцөл байдлаас шалтгаалан улсын баяр наадмыг ямар хугацаагаар хойшлуулах шийдвэрийг Засгийн газраас гаргах талаар зохицуулалт тусгаагүй байгааг анхаарах,  2.Хуулийн төслийн 5.6-д газар зүйн байршлын хувьд нэг аймгийн зэргэлдээ сумын баяр наадмыг хамтран зохион байгуулж тэмдэглэж болно” гэж заасан боловч хамтран зохион байгуулж тэмдэглэх шийдвэрийг хэн гаргах талаар заагаагүй орхигдуулсан байгааг анхаарах,  3.Монгол Улсын засаг захиргаа, нутаг дэвсгэрийн нэгж, түүний удирдлагын тухай хууль, монгол улсын нийслэл Улаанбаатар хотын эрх байдлын тухай хуульд “хаяа тосгон” гэсэн статус хуульчлан тогтоогоогүй байгааг анхаарч хуулийн төслийн 5.13-д заасан “...хаяа тосгон...” гэснийг хасах;  4.Хуулийн төслийн 14.2-т “...бөхийн барилдаанд дөрөв, түүнээс дээш давсан бөх, 11..2-т заасан үндэсний сурын харвааны эхний таван байр эзэлсэн харваачдыг допингийн шинжилгээнд заавал оруулна” гэж заасан хэдий ч хурдан мориноос авах допингийн шинжилгээний талаар тусгаагүй орхигдуулсан байгаа тул эхний 5 байранд орсон нас насны хурдан морьдыг допингийн шинжилгээнд заавал хамруулна” гэж өөрчлөн найруулах зэрэг болно. | 1.Аймаг, сумын баяр наадмыг Засгийн газрын тогтоол, аймгийн Засаг даргын шийдвэрээр хуульд зааснаас өөр өдрүүдэд зохион байгуулж болохоор хуулийн төсөлд заасан болно. Харин “онцгой нөхцөл байдал” гэдгийг нарийвчлан тодорхойлох боломжгүй байна. Жишээлбэл, гамшиг, осол, ган, хуурайшилт, халдварт өвчин, төсвийн хүндрэл, эмх замбараагүй байдал зэрэг янз бүрийн олон тохиолдол байж болох юм. Иймд онцгой нөхцөл байдлын үүсэх, арилах хугацаа нь тодорхойгүй тул хуулийн төсөлд хойшлуулах хугацааг нарийвчлан тогтоож өгөх боломжгүй юм. Нөгөө талаас хойшлуулах хугацааг тодорхойлохдоо Нийтээр тэмдэглэх баярын болон тэмдэглэлт өдрүүдийн тухай хуульд заасан хугацаатай нийцүүлнэ.  Саналыг тусгаагүй.  2.Хуулийн төслийн 5 дугаар зүйлийн 5.5-д Улсын баяр наадмыг нийслэл хотод, эсхүл Засгийн газраас тогтоосон газарт, аймаг, сумын баяр наадмыг тухайн шатны Засаг даргын тогтоосон газарт тэмдэглэхээр заасан байна. Иймд зэргэлдээ сумын баяр наадмыг хамтатган зохион байгуулах шийдвэрийг тухайн аймгийн Засаг дарга тогтооно.  Саналыг тусгаагүй.  3.Саналыг тусгасан.  4.Саналыг тусгасан. |
| 12 | Соёлын яам  2022.04.06  1/844 | 1. Үндэсний их баяр наадмын тухай хуулийн шинэчилсэн найруулгын төсөлд өгөх санал:  1.1.Үндэсний их баяр наадмаар өсвөр насны хүүхдүүдийн дунд шагайн харвааны төрлийн тэмцээнийг тусгайлан зохион байгуулагддаггүй тул 16-18 насны хүүхэд уг төрөлд (насанд хүрэгчдийн) багийн гишүүнийн хувиар оролцож ирсэн. Үндэсний их баяр наадмын хүрээнд соёлын биет бус өвийг өвлөн эзэмшсэн харваачдаас 16-18 насны хүүхдүүд суралцах, соёлын өвийг өвлөх уламжлах нөхцөл хумигдсаар байгаа тул төслийн 5.14 дэх хэсэгт “болон сурын харвааг” гэснийг “сурын харваа, шагайн харвааг” гэж нэмэх, эсхүл төслийн 12.3 дахь хэсгийн “18 насанд хүрсэн” гэснийг “16 ба түүнээс дээш насны” гэж өөрчлөн, “байна.” гэсний дараа “Нэг багт насанд хүрээгүй иргэн 1-ээс илүүгүй байна.” гэж нэмэх;  1.2.Монголчуудын үеэс үед уламжилж ирсэн үнэт зүйлийн дээж охийг “үндэсний” гэж тодотгож ирсэн бөгөөд үндэсний спорт нь уламжлалт мэдлэг, арга ухааны цогц юм. Тиймээс үндэсний бөх, үндэсний сур гэсний адил “үндэсний морины уралдаан” гэж тодотгон хуулийн төслийн 5.9, гуравдугаар бүлгийн болон 8, 10 дугаар зүйлийн гарчиг, 8.1-8.2, 10.1-10.6, 10.7-10.10, 10.12, 10.15-10.18, 16.8, 20.1 дахь хэсэгт нэмэх;  1.3.ЮНЕСКО-гийн Соёлын биет бус өвийг хамгаалах тухай конвенцын үзэл санаа, зарчмын дагуу үндэсний спортын буюу монгол бөх, үндэсний сур, үндэсний хурдан морины уралдаан, үндэсний шагайн харвааны уламжлалт мэдлэг, арга ухааныг нэгдсэн стандартад оруулах боломжгүй байдаг. Тухайн соёлын биет бус өвийн хамт олон, бүлэг хүмүүс зарим тохиолдолд хувь хүмүүс нь өөрийн соёлын биет бус өвийг хүлээн зөвшөөрөхийн сацуу тухайн биет бус өвийн хөгжил, онцлогоос хамаарч тухайн өвийн бүрэлдэхүүн хэсгийг харилцан хүлээн зөвшөөрсний үндсэн дээр өөрчлөх тохиолдол байдаг. Тухайлбал: Үндэсний бөхийн нэг бүрэлдэхүүн хэсэг болох малгай, залаа, зодог шуудаг, гутал зэрэгт өнөөгийн орчин, орон зай, хэрэгцээ шаардлагыг харгалзан үзэж, харилцан хүлээн зөвшөөрсний үндсэн дээр тодорхой түвшинд өөрчлөлт, шинэчлэлийг хийж ирсэн. Мөн энэхүү шинэчлэл хийх шаардлага нь тухайн өвийн ач холбогдол, үнэ цэнэ, хэрэгцээ шаардлага, тухайн соёлын биет бус өвийн хүрээнд хамрах этгээдийн эрх, ашиг сонирхол, үнэ цэнийг хадгалах, хамгаалахад чиглэгддэг.  Үндэсний баяр наадам нь үндэсний бөхийн мэх, цол дуудлага, зодог, шуудаг урлал, үндэсний хурдан морины уралдааны морь шинжих сонгох, уях, сойх мэдлэг, хурдан морины тоног, хэрэглэл урлал, зан үйлийн цогц юм. Тухайлбал: Зодог, шуудаг урлалд нэгдсэн стандарт тогтоосноор тухайн зодог, шуудгийг урлах уламжлалт мэдлэг, бэлгэдэл зүй, хэрэглэгдэхүүн, өнгө, эсгэх өдрийг сонгох, шинжих ухаан, эсгэх, оёх уламжлалт арга технологи багтдаг. Нэг бүрэлдэхүүн хэсэгт стандарт тогтоосноор бусад бүрэлдэхүүн хэсгийг хувиралд оруулах, өөрчлөх, эрсдэлд учруулах нөхцөл болдог.  Тиймээс ЮНЕСКО-ийн баримт бичгүүд нь үндэсний спортыг бүрдүүлэгч бусад уламжлалт мэдлэг, арга ухаан, өвлөн уламжлагчдын ашиг сонирхол, арга ажиллагааг эрсдэлд оруулахаас сэргийлэх, хамгаалахад чиглэгдэж, хатуу тогтсон хэм хэмжээ бий болгоход чиглэсэн үзүүлэлтийг баримтлахгүй байхыг чухалчилдаг.  Иймд төслийн 13 дугаар зүйлийг зөвхөн уралдаанч хүүхдийн аюулгүй ажиллагаанд баримтлах стандарт байхаар зааж, үндэсний бөх, үндэсний сурын харваа, үндэсний морин уралдаан, үндэсний шагайн харваанд хатуу стандарт тогтоохгүйгээр, уламжлалт арга ухаан, эртнээс мөрдөж ирсэн дэг, жаяг, хэм хэмжээний хүрээнд үндэсний спортын холбоод тогтоож байхаар тусгах зүйтэй гэж үзэж байна.  1.3.төслийн 16 дугаар зүйлд дараах агуулга бүхий 16.10, 16.11 дэх хэсэг нэмэх:  “16.10.Улсын их баяр наадмын үйл ажиллагааг олон улсын жишиг хүргэх, сургалт, сурталчилгааг тогтмол хийх, улсын их баяр наадмыг үйл ажиллагааныхаа орлогоосоо санхүүжих нөхцөлийг бүрдүүлэх, зохион байгуулалтад дэмжлэг үзүүлэх чиг үүрэг бүхий байгууллага ажиллах бөгөөд төрийн өмчит хуулийн этгээд байж болно. Энэ чиг үүргийг Засгийн газрын шийдвэр, гэрээний үндсэн дээр Засгийн газрын бус байгууллагад хариуцуулан гүйцэтгүүлж болно.  16.11.Энэ хуулийн 16.10-т заасан байгууллага нь Улсын их баяр наадмыг шууд дамжуулан хүргэх, сурталчилгаа хийх, байршуулах болон бусад эрхийг нээлттэй сонгон шалгаруулалт зарлах, дуудлага худалдаа явуулах замаар шалгаруулах арга хэмжээг зохион байгуулна.”  2. Төрийн болон орон нутгийн өмчийн хөрөнгөөр бараа, ажил үйлчилгээ худалдан авах тухай хуулийн төслийн 1 дүгээр зүйлийн “3.14” дэх хэсгийн “байгуулахтай” гэснийг “байгуулах” гэж, “арга хэмжээг зохион байгуулах” гэснийг “арга хэмжээний гүйцэтгэгчийг сонгон шалгаруулах, бусад ажил, үйлчилгээг” гэж өөрчлөх. | 1.1.Шагайн харваа нь сүүлийн үед ихээхэн өргөжиж, аймаг бүрд шагайн холбоотой байгуулагдан арав гаруй мянган хүн хичээллэх болсон. Энэ тухайн үндэсний спортын төрөл хумигдах нөхцөл бүрдэхгүй байна гэж үзэж байна. Түүнчлэн хуулийн төсөлд улсын баяр наадмаар өсвөрийн шагайн харвааг зохион байгуулах талаар тусгаагүй ч улсын баяр наадмаар болон бусад үед өсвөрийн шагайн харвааг зохион байгуулан явуулж болно. Энэ нь тухайн холбооны бүрэн эрхийн асуудал болно.  Саналыг тусгаагүй.  1.2.Саналыг хэсэгчлэн тусгасан. (Үндэсний хурдан морины хуралдаан)  1.3.Хуулийн төсөлд үндэсний бөх, хурдан морь унаач хүүхэд, сурын болон шагайн харвааны эд хэрэглэл болох зодог, шуудаг, малгай, жолоо, цулбуур, хүүхдийн аюулгүйн хувцас, аравч, хясаа, бай, нум, сум зэргийг тухайн холбоодын санал, оролцогч нарын гэмтэл бэртэлгүй явуулах нөхцөл, шударга өрсөлдөөнийг эрхэмлэх үүднээс тодорхой стандартыг бий болгохоор тусгасан.  Саналыг тусгаагүй болно.  1.3.Улсын их баяр наадам нь жилд нэг удаа 7 дугаар сарын 11, 12, 13-ны өдрүүдэд болдог бөгөөд үүнийг зохион байгуулах, сургалт, сурталчилгааг явуулах чиг үүрэг бүхий төрийн өмчит компани байгуулах нь шаардлагагүй орон тоо, зардлыг бий болгосон, төрийн бусад байгууллага тухайлбал, Биеийн тамир, спортын хорооны чиг үүрэгтэй давхардсан байгууллага болохоор байна. Түүнчлэн уг зохион байгуулалтын асуудлыг холбогдох үндэсний спортын холбоогоор гүйцэтгүүлэх зохицуулалтыг хуулийн төсөлд тусгасан.  Саналыг тусгасан.  1.4.Саналыг тусгаагүй.  2.Хуулийн төслийн үзэл баримтлалтай нийцэхгүй байх тул саналыг тусгаагүй болно. |
| 13 | Уул уурхай, хүнд үйлдвэрийн яам  2022.04.04  01/872 | Зарчмын хувьд дэмжиж байна. | Дэмжсэн. |
| 14 | Хүнс, хөдөө аж ахуй, хөнгөн үйлдвэрийн яам  2022.03.31  01/987 | 1.Хуулийн төслийн 10 дугаар зүйлийн 10.1 дэх хэсгийн “монгол үүлдрийн адууны стандартад нийцсэн морийг” гэснийг хасах,  2.Хуулийн төслийн 10 дугаар зүйлийн 10.13 дахь хэсгийг хасах,  3.Төслийн 10.11 дэх хэсгийг дор дурдсанаар өөрчлөн найруулах,  “10.11.Хурдан морины бүртгэл нь Малын генетик нөөцийн тухай хуулийн 5.7 дахь хэсэгт заасан нэгдсэн сангийн бүрэлдэхүүн хэсэг байх бөгөөд бүртгэлийг хурдан морины чиглэлээр үйл ажиллагаа явуулдаг мэргэжлийн холбоо хариуцан гүйцэтгэнэ.”  4.Төслийн 10.12 дахь хэсгийг монгол үүлдрийн адууны” гэснийг “энэ хуулийн 13.2-т заасан” гэж өөрчлөх, | 1.Хуулийн төсөлд улсын их баяр наадмын хурдан морины уралдаанд зөвхөн монгол үүлдрийн адууг уралдуулах үзэл баримтлалыг баримталж байгаа. Мөн энэхүү санал нь хуулийн төслийн батлагдсан үзэл баримтлалтай нийцэхгүй болно.  Саналыг тусгаагүй.  2.Улсын баяр наадмын хурдан морины уралдааны бүртгэлийг маргаангүй явуулах ач холбогдолтой чухал зохицуулалт тул саналыг тусгаагүй болно.  3.Малын генетик нөөцийн тухай хуулийн 5 дугаар зүйлийн 5.6, 15 дугаар зүйлийн 15.1-д малын үндэсний генийн санг хамгаалах, сайжруулах чиг үүрэг бүхий төрийн үйлчилгээний байгууллага малын бүртгэлийг гүйцэтгэн явуулахаар заасан байна.  Саналыг тусгаагүй болно.  4.Агуулгын хувьд тусгасан болно. |
| 15 | Цахим хөгжил, харилцаа холбооны яам  2022.04.05  01/458 | 1.Хуулийн төслийн 10 дугаар зүйлийн 10.2 дахь хэсэгт “Үндэсний их баяр наадмын хурдан морины уралдаанд уралдах мрийг долоо, түүнээс дээш насны хүүхэд унах бөгөөд уралдаанч хүүхэд нь хурдан морины уралдааны үед болон морины сунгаа, бэлтгэлийн үеийг хамруулсан нэг жилийн ослын даатгалд даатгуулсан байна.” гэж заасан нь хуулийн төслийн 14 дүгээр зүйлийн 14.7.8 дахь заалттай давхардаж байх тул хэсэг, заалт хоорондын эш татах байдлаар зохицуулалтыг тусгах,  2.Хуулийн төслийн 14.4, 14.6, 14.8-д Үндэсний их баяр наадмын бөхийн барилдаанд барилдах бөх, наадамд морио уралдуулах уяач, сурын болон шагайн харваачийн эдлэх эрх нь агуулгын хуьд давхарсан, нэгэнт туссан асуудлыг дахин дурдсан байх тул Хууль тогтоомжийн тухай хуулийн 32 дугаар зүйлийн 32.1 дэх хэсгийг баримтлан зохицуулалтыг эш татах,  3.Хуулийн төсөлд хэрэглэсэн зарим томьёоллыг зөв үг хэллэгээр өөрчилж тусгах, Тухайлбал, хуулийн төслийн 11.5-д “энэ хууль заасан нөхцөлөөс бусад нөхцөлөөр …” гэснийг “энэ хуульд зааснаас бусад үндэслэлээр” гэж, мөн төслийн 16.5.7-д “Засгийн газарт өргөн мэдүүлэх” гэснийг “Засгийн газарт хүргүүлэх” гэж тус тус өөрчлөх, | 1.Хуулийн төслийн 10 дугаар зүйлийн 10.2 дахь хэсэг нь стандартын шаардлага хангасан хэрэглэл хэрэглсэн эсэхэд хяналт тавихтай холбоотой зохицуулалт бол 14 дүгээр зүйлийн 14.7.8 дахь заалт нь уралдаанч хүүхдийг нэг жилийн ослын даатгалд даатгуулахтай холбоотой шаардлага болно. Энэ нь хоёр өөр агуулгыг илэрхийлж байгаа тул давхардал үүсэхгүй.  Саналыг тусгаагүй.   1. Хуулийн төслийн 14.4, 14.6, 14.8 дахь хэсэг нь бөх, морины уяач, сурын харваачийн бүрэн эрхийг тусгасан бөгөөд тус тусын онцлог зохицуулалтыг тусгасан болно. Саналыг тусгаагүй.   3.Саналыг тусгасан. |
| 16 | Эрчим хүчний яам  2022.04.04  а/1344 | Зарчмын хувьд дэмжиж байна. Тусгайлан өгөх саналгүй. | Дэмжсэн. |
| 17 | Эрүүл мэндийн яам  2022.04.01  1а/1446 | Хуулийн төслийн 10 дугаар зүйлд Хурдан морины уралдаантай холбоотой харилцааг зохицуулахдаа унаач хүүхдийг ослын даатгалд даатгуулах шаардлага тавьсан байгаа нь сайшаалтай боловч эрүүл мэнд, амь насаа эрсдэлд оруулж, хурдан морь унаж байгаа унаач хүүхдүүдийн хувьд эрх зүйн байдлыг биш унаач хүүхдийн хүч, хөдөлмөрийг бодитоор үнэлж, шагнал урамшуулал олгох асуудлыг зохицуулах саналтай байна. | Хуулийн төсөлд уралдаанч хүүхдэд уяачаас олгох төлбөр, урамшууллын хэмжээг хуулийн төсөлд тусгайлан тодорхойлох боломжгүй болно.  Саналыг тусгаагүй. |
| 18 | Эдийн засаг, хөгжлийн яам | Санал ирүүлээгүй. | Санал ирүүлээгүй. |
| 19 | Нийслэлийн Засаг даргын тамгын газар  2022.04.04  01/1523 | 1.Хуулийн төслийн 5 дугаар зүйлийн 5.13 дахь хэсгийн “Хуульд өөрөөр заагаагүй бол улсын баяр наадмаас тусдаа нийслэл хот, дагуул хот, хаяа тосгон, дүүрэг, хороо баяр наадам зохион байгуулахгүй” гэснийг “Хуульд өөрөөр заагаагүй бол улсын баяр наадмаас тусдаа нийслэл хот, дагуул хот, тосгон, дүүрэг, хороо, баг баяр наадам зохион байгуулахгүй” гэж өөрчлөх;  2.Хуулийн төслийн 7 дугаар зүйлийн 7.1-д “Улсын баяр наадмын өмнөх өдөр Төрийн далбааны өдөрт зориулсан хүндэтгэл, цэргийн ёслолын жагсаал хийх, Их эзэн Чингис хааны хөшөө, жанжин Д.Сүхбаатарын хөшөөнд хүндэтгэл үзүүлэн цэцэг өргөх, хүндэтгэлийн концерт тоглох арга хэмжээг зохион байгуулах бөгөөд төр, засгийн удирдлага, улс төрийн нам болон иргэдийн төлөөлөл байлцана” гэснийг “Монгол Улсын төрийн далбааны өдрийг үндэсний их баяр наадамтай хамтад нь тэмдэглэх бөгөөд энэ өдөр Төрийн далбааны өдөрт зориулсан хүндэтгэл, цэргийн ёслолын жагсаал хийх, Их эзэн Чингис хааны хөшөө, жанжин Д.Сүхбаатарын хөшөөнд хүндэтгэл үзүүлэн цэцэг өргөх, хүндэтгэлийн концерт тоглох арга хэмжээг зохион байгуулна” гэж өөрчлөх;  3.Шинэчлэн найруулан баталсан Монгол Улсын нийслэл Улаанбаатар хотын эрх зүйн байдлын тухай хуулийн 8 дугаар зүйлийн 8.2.2 дахь заалтад үндэсний баяр наадам зохион байгуулах нь нийслэл хотын тусгай чиг үүрэгт хамаарахаар хуульчилсан тул хуулийн төслийн 16 дугаар зүйлийн “16.4.Зохион байгуулах хорооны дарга нь Монгол Улсын Шадар сайд, дэд дарга нь Нийслэлийн Засаг дарга байна” гэснийг “16.4.Зохион байгуулах хорооны дарга нь Нийслэлийн Засаг дарга бөгөөд Улаанбаатар хотын Захирагч байна” гэж өөрчлөх. | 1.Саналыг тусгасан.  2.Нийтээр тэмдэглэх баярын болон тэмдэглэлт өдрүүдийн тухай хуулийн 5 дугаар зүйлийн 5.1.15 дахь заалтад “Монгол Улсын төрийн далбааны өдөр: 7 дугаар сарын 10.” гэж заасантай зөрчилдөх тул саналыг тусгаагүй.  3.Монгол Улсын нийслэл Улаанбаатар хотын эрх зүйн байдлын тухай хуулийн 8 дугаар зүйлийн 8.2.2 дахь заалтад хуульд өөрөөр заагаагүй бол үндэсний болон олон улсын хэмжээний баяр наадам, спортын арга хэмжээ зохион байгуулах нь нийслэл хотын тусгай чиг үүрэгт хамаарахаар заасан байна. Гэтэл Үндэсний их баяр наадмын тухай хуулийн 4 дүгээр зүйлийн 4.1.1 дэх хэсэгт ““Үндэсний их баяр наадам” гэж Монгол Улсын тусгаар тогтнол, бүрэн эрхт байдлыг бэлгэдсэн үндэсний уламжлалт баярыг;” ойлгохоор нэр томьёог тодорхойлсон болно. Иймд тухайн хуульд заасан үндэсний болон олон улсын баяр наадам, спортын арга хэмжээ нь үндэсний их баяр наадмыг хамруулах эсэх нь тодорхойгүй байх бөгөөд хуульд өөрөөр заагаагүй бол гэж заасан нь Үндэсний их баяр наадмын тухай хуульд өөрөөр заасан бол уг хуулийг баримтлахаар тодотгож өгсөн байна. Түүнчлэн улсын баяр наадмыг зохион байгуулах ажлын хэсгийн дэд дарга нь нийслэлийн Засаг дарга бөгөөд Улаанбаатар хотын захирагч байхаар тусгасан болно.  Саналыг тусгаагүй. |
| 20 | Биеийн тамир, спортын улсын хороо  2022.04.04  1/246 | 1. Хуулийн төслийн 8 дугаар зүйлийн 8.7 дахь хэсэгт “Хуульд өөрөөр заагаагүй бол Үндэсний их баяр наадмаас бусад баяраар үндэсний спортын төрлөөр улс, аймаг, сумын цол, чимэг олгохгүй” гэснээс “Хуульд өөрөөр заагаагүй бол” гэснийг хасаж найруулах; 2. Хуулийн төслийн 16 дугаар зүйлийн 16.5.6 дахь заалтын “...Допингийн эсрэг үндэсний төв” гэснийг “... Монголын допингийн эсрэг үндэсний байгууллага ... ” гэж өөрчлөх; 3. Хуулийн төслийн 18 дугаар зүйлийн 18.2 дахь хэсэгт “Бөх, сурын харваач нь шударга өрсөлдөөнийг эрхэмлэж, Засгийн газраас баталсан Дэлхийн допингийн эсрэг дүрэм, Допингийн эсрэг үндэсний дүрмийг тамирчны нэгэн адил мөрдөнө.” гэснийг “Бөх, сурын харваач нь шударга өрсөлдөөнийг эрхэмлэж, Дэлхийн допингийн эсрэг дүрэм, Засгийн газраас баталсан допингийн эсрэг үндэсний дүрмийг тамирчны нэгэн адил мөрдөнө” гэж найруулах; 4. Хуулийн төслийн 21 дүгээр зүйлийн 21.3.5 дахь хэсэгт заасан шийтгэл нь “Дэлхийн допингийн эсрэг дүрэм” болон “Допингийн эсрэг үндэсний дүрэм”-ийн төсөлд байхгүй харилцаа бөгөөд энэ хэсгийг бүхэлд нь хасах;   Биеийн тамир, спортын улсын хорооноос Дэлхийн допингийн эсрэг агентлагт “Допингийн эсрэг үндэсний дүрэм”-ийн төслийн хянуулахаар хүргүүлсэн ба 5 дугаар сард багтаан Засгийн газрын хуралдаанаар хэлэлцүүлэхээр ажиллаж байна. “Допингийн эсрэг үндэсний дүрэм”-ийн танилцуулгыг хавсаргав.  Мөн Үндэсний их баяр наадмын тухай хуулийн төслийг 5 дугаар зүйлийн 5.15 дахь хэсгийн нэмж тусган, гадаад улсуудад амьдарч байгаа иргэд, тэнд төрж өссөн хүүхэд, залуучуудад Монгол өв соёлыг түгээх зорилгоор уламжлал болон жил бүр зохиогддог наадам зохион байгуулалт, бөх, сурын харвааны цолыг дүйцүүлэн олгох талаар эрх зүйн зохицуулалтыг бүрдүүлж өгөх шаардлагатай байна.  Үндэсний их баяр наадмын тухай хуулийн төслийг 5 дугаар зүйлийн 5.15 дахь хэсэгт “Гадаад улсад оршин суугаа иргэдийн дунд Үндэсний их баяр наадам зохион байгуулах шийдвэрийг харьяалах улсад Монгол Улсаас суугаа Элчин сайд гаргаж зохион байгуулж болно. Тус наадмын бөхийн барилдаанд энэхүү хуулийн 9.6 дахь хэсэг, сурын харваанд энэхүү хуулийн 11.4 дэх хэсэг, шагайн харваанд энэхүү хуулийн 12.8 дахь хэсэгт заасан шаардлага хангасан бол цол олгож болно” гэж нэмэх саналтай байна. | 1.Саналыг тусгасан.  2.Саналыг тусгасан.  3.Саналыг тусгасан.  4.Хуулийн 21 дүгээр зүйл нь шилжилтийн үеийн зохицуулалт бөгөөд мөн зүйлийн 21.3-т Допингийн эсрэг үндэсний дүрмийг батлан мөрдөж эхлэх хүртэлх хугацаанд 21.3.5 болон бусад уг хэсгийн зохицуулалтыг мөрдөнө. Уг зохицуулалт нь байхгүй тохиолдолд допинг хэрэглэсэн тамирчны (бөх, сурын харваач) дасгалжуулагчид хариуцлага тооцох эрх зүйн үндэслэлгүй хийдэл үүсэх болно.  Саналыг тусгаагүй.  Гадаад улсад зохион байгуулагдаж байгаа үндэсний спортод цол дүйцүүлэн олгох нь Үндэсний их баяр наадмын тухай хуулийн төслийн үзэл баримтлалтай нийцэхгүй болно.  Саналыг тусгаагүй. |
|  | **Холбоод** | | |
| 21 | Монголын хуульчдын холбоо  2022.04.04  1/163 | Тусгайлан өгөх саналгүй. | Саналгүй. |
| 22 | Монголын Үндэсний бөхийн холбоо  2022.04.01  65 | Монголын Үндэсний бөхийн холбооноос Үндэсний их баяр наадмын тухай хуулийн төсөлд саналуудыг 2021 оны дөрөв, зургаадугаар сарууд болон 2022 оны гуравдугаар сарын 10-ны өдөр тус тус хүргүүлж байсан болно. Хуулийн төсөлд оруулах саналыг дэлгэрэнгүйгээр гаргаж хүргүүлсэн.  Спортын холбоод үүний дотор үндэсний уламжлалт спортын төрлүүдийн цол, чимгийг хатуу хуульчлах нь олон төвөгтэй асуудлыг үүсгэсээр ирсэн. Үүний гол жишээ нь 2003 оноос Үндэсний их баяр наадмын тухай хууль батлагдсан үеэс эхэлсэн холбооны бүртгэлийн маргаан юм. Олон жил үргэлжилсэн энэ маргааныг 2021 онд дуусгавар болгоод байгаа.  Иймд Үндэсний их баяр наадмын тухай хуулийн нэмэлт өөрчлөлтийн 8 дугаар бүлгийн 8.1, 8.2, 8.3 дахь хэсгийг хасах саналтай байна. Өөрөөр хэлбэл мэргэжлийн холбоодын саналыг үндэслэн Баяр наадмын зохион байгуулах хороод нь улс, аймаг, сумын цол, чимгийг олгох нь зүйтэй гэж үзэж байна. | Монголын үндэсний бөхийн холбооноос ирүүлсэн саналын дагуу хуулийн төслийн 5 дугаар зүйлийн 5.2-т Үндэсний их баяр наадмыг улс, аймаг, сумын баяр наадмыг Нийтээр тэмдэглэх баярын болон тэмдэглэлт өдрүүдийн тухай хуульд заасан өдрүүдэд нэгэн зэрэг тэмдэглэх, тэгш ой буюу 10 жил тутамд улсад 1024 бөх, аймагт 256 бөх, суманд 128 барилдах бусад үед улсад 512, аймагт 128, суманд 64 бөх барилдахаар тусгах, допингтой холбоотой харилцааг Дэлхийн допингийн эсрэг дүрмээр зохицуулах, хуулийн төслийн 9 дүгээр зүйлийн 9.7-д заасан цолны эрэмбээр ам авч барилдахыг хасах зэрэг саналыг хуулийн төсөлд тусгасан болно.  Харин хуулийн төслийн 8 дугаар зүйлийн 8.1, 8.2, 8.3 дахь хэсэгт заасан Монгол Улсын Ерөнхийлөгчөөс бөх, сурын болон шагайн харваач, уяачид цол олгох нь Монгол Улсын Ерөнхийлөгчийн Монгол Улсын Үндсэн хуулийн гучин гуравдугаар зүйлийн 7-д заасан бүрэн эрх байх тул саналыг тусгаагүй болно. |
| 23 | Монголын морин спорт, уяачдын холбоо  2022.04.01  1/39 | 1.Хуулийн төслийн 4.1.2.“үндэсний спорт” гэж Биеийн тамир, спортын тухай хуулийн 4.1.5-д заасныг Ард түмний уламжлал, зан заншилд тулгуурлан хөгжсөн үндэсний онцлог шинжийг агуулсан үндэсний бөхийн барилдаан, сур, шагайн харваа, хурдан морины уралдаан нь үндэсний уламжлалт спорт мөн.” гэж өөрчлөх.  2.Хуулийн төслийн 5 дугаар зүйлийн 5.4 дэх хэсгийг “Энэ хуулийн 5.3-т заасан нөхцөлд аймаг, сумын баяр наадмыг тэмдэглэх хугацааг 7 дугаар сарын 31-ны өдрөөс хэтрүүлэхгүй байхаар тогтооно.” гэж өөрчлөх,  3.Хуулийн төслийн 8 дугаар зүйлийн 8.1 дэх хэсгийг Үндэсний их баяр наадмыг зохион байгуулах хороо /цаашид “зохион байгуулах хороо” гэх/ нь энэ хуулийн 10.4-т заасан амжилт, Үндэсний спортын холбооны шийдвэрийг үндэслэн бөх, уяач, сурын болон шагайн харваачид үндэсний спортын төрлөөр улсын цолны батламжийг Монгол Улсын Ерөнхийлөгч олгоно.  4. Хуулийн төслийн 8 дугаар зүйлийн 8.5 дахь хэсгийг Аймаг, сумын баяр наадмыг зохион байгуулах хорооны саналыг үндэслэн бөх, сурын харваачид аймаг, сумын Засаг дарга, аймгийн баяр наадмыг зохион байгуулах хорооны саналыг үндэслэн шагайн харваачид спортын төрлөөр цолыг аймгийн Засаг дарга, энэ хуулийн 10.5, 10.6-д заасан амжилт, үндэсний спортын салбар холбооны шийдвэрийг үндэслэн уяачид цолыг аймаг, сумын Засаг дарга олгоно.  5.Хуулийн төслийн 10 дугаар зүйлийн 10.1 дэх хэсгийг Хурдан морины уралдааныг азарга, их нас, соёолон, хязаалан, шүдлэн, даага гэсэн насны ангиллаар зохион байгуулж, уралдах морьд нь энэ хуулийн 13.2, 15.1.1-д заасны дагуу баталсан дүрэм, эрх бүхий байгууллагаас батлан гаргасан стандартын шаардлагад нийцсэн байна.  6. Хуулийн төслийн 10 дугаар зүйлийн 10.4 дэх хэсгийг Улсын баяр наадам болон Засгийн газрын шийдвэрээр хийж байгаа шигшмэл, бүсийн уралдааны хурдан морины уралдаанд морь нь дөрвөн удаа түрүүлсэн, эсхүл найман удаа айрагдсан уяачид улсын алдарт уяач, морь нь зургаан удаа түрүүлсэн, эсхүл 12 удаа айрагдсан уяачид улсын манлай уяач, морь нь арван удаа түрүүлсэн, эсхүл 20 удаа айрагдсан уяачид улсын тод манлай уяач цол олгоно.  7.Хуулийн төслийн 10 дугаар зүйлийн 10.7 дахь хэсгийг “Улс, аймаг, сумын цол олгох уяачийн морины 50, түүнээс дээш хувь нь азарга, их насны ангилалд түрүүлсэн, айрагдсан байна.” гэж өөрчлөх,  8. Хуулийн төслийн 10 дугаар зүйлийн 10.12 дахь Хурдан морины уралдааны салбар хороо, морины бүртгэлийн дэд хороо нь үндэсний их баяр наадам эхлэхээс гурван өдрийн өмнө энэ хуулийн 10.11-д заасан мэдээллийн санд орсон, энэ хуулийн 10.1-д заасан шаардлагад нийцсэн морийг Үндэсний их баяр наадмын хурдан морины уралдаанд уралдах мориор бүртгэнэ.” гэж өөрчлөх,  9.Хуулийн төслийн 10.13 дахь хэсгийн “Энэ зүйлийн 13.2-т заасан стандартад нийцээгүй морийг бүртгэхийг хориглоно.” гэснийг хасах  10. Хуулийн төслийн 10.16 дахь хэсгийн “Энэ зүйлийн 10.12-т заасан бүртгэлд бүртгүүлээгүй, эсхүл бүртгэхээс татгалзсан морийг Үндэсний их баяр наадмын хурдан морины уралдаанд уралдуулах, барихыг хориглоно.” гэснийг хасах,  11. Хуулийн төслийн 13.1 дэх хэсгийг “Үндэсний их баяр наадмын үндэсний бөх, сурын болон шагайн харваа, хурдан морины уяачийн эд хэрэглэлийн стандартыг тухайн үндэсний спортын холбооны саналыг үндэслэн үндэсний стандартчилал, техникийн зохицуулалтын асуудал хариуцсан төрийн захиргааны байгууллага батална.” гэж өөрчлөх,  12. Хуулийн төслийн 13.2 дахь хэсгийг “Үндэсний их баяр наадмын хурдан морины уралдаанд уралдах адууны стандартыг Хүнс, хөдөө аж ахуйн асуудал эрхэлсэн төрийн захиргааны төв байгууллага үндэсний спортын холбооны саналыг үндэслэн боловсруулж, үндэсний стандартчилал, техникийн зохицуулалтын асуудал хариуцсан төрийн захиргааны байгууллага батална.” гэж өөрчлөх,  13.Хуулийн төслийн “Тайлбар: Энэ зүйлийн 13.1-д заасан “үндэсний бөх, сурын болон шагайн харваа, морь, хурдан морины уяачийн эд хэрэглэл, уралдаанч хүүхдийн хувцас, морины хэрэгсэлд тавигдах” гэж үндэсний бөхийн малгай, зодог шуудаг, гутал, үндэсний сур харвааны нум, сум, харваачийн малгай, хурдан морины уяачийн малгай, **уралдаанч** хүүхдийн ташуур, цулбуур, хамгаалалтын хувцас, шагайн харваачийн малгай, шагайн харвааны шагай, хасаа, аравч болон бусад эд зүйлийг ойлгоно.” гэсэн тайлбарыг Хууль тогтоомжийн тухай хуульд нийцүүлэх.  14. Хуулийн төслийн 15.1.1 дэх хэсгийг “үндэсний бөхийн барилдаан, хурдан морины уралдаан, сурын болон шагайн харвааны дүрмийг тухайн үндэсний спортын холбооны саналыг үндэслэн батална.” гэж өөрчлөх,  15.Хуулийн төслийн 15.1.1 дэх хэсэгт нэгтгэсэн тул хасах саналтай.  16.Хуулийн төслийн 16.1 дэх хэсгийг “Үндэсний их баяр наадмыг уламжлалт ёс заншил, өв соёлд тулгуурлан улс орон даяар тэмдэглэн өнгөрүүлэх ажлыг зохион байгуулах хороо, аймаг, сумын хороо хариуцна. Зохион байгуулах хороо нь тухайн үндэсний спортын холбоо түүний салбар холбоодтой хамтран үндэсний их баяр наадмыг зохион байгуулж болно.” гэж өөрчөлх,  17.Хуулийн төслийн 16.2 дахь хэсгийг “Зохион байгуулах хороо нь дарга, дэд дарга, нарийн бичгийн дарга, гишүүд, хороо, салбар хороодоос бүрдэнэ.” гэж өөрчлөх,  18. Хуулийн төслийн 16 дугаар зүйлийн 16.5.2 дахь заалтыг “Энэ хуулийн 8.1-д заасны дагуу ~~үндэслэн~~ бөх, уяач, сурын болон шагайн харваачид үндэсний спортын төрлөөр улсын цол олгох, хасах саналыг Монгол Улсын Ерөнхийлөгчид өргөн мэдүүлж, шийдвэрлүүлэх;” гэж өөрчлөх,  19.Хуулийн төслийн 16 дугаар зүйлийн 16.5.8 дахь заалтыг “Улс, аймаг, сумын баяр наадмыг тэмдэглэн өнгөрүүлэх нийтлэг журмыг баталж, мөрдүүлэх;” гэж өөрлөх,  20.Хуулийн төслийн 16 дугаар зүйлийн 16.5.13 дахь заалтыг хасах,  21.Хуулийн 16 дугаар зүйлийн 16.5.12 дахь заалтыг “энэ хууль болон дүрэмд заасан зарим бүрэн эрхийг тухайн үндэсний спортын холбоонд тодорхой хугацаагаар шилжүүлж, хэрэгжилтэд хяналт тавих” гэж өөрчлөх,  22.Хуулийн төслийн 16 дугаар зүйлийн 16.7 дахь хэсэг “Зохион байгуулах хороо нь салбар хороотой байна. Салбар хороог тухайн үндэсний спортын холбоо хариуцаж болно. Салбар хороо нь дэд хороотой байж болно.” гэж өөрчлөх,  23.Хуулийн төслийн 16 дугаар зүйлийн 16.8 дахь хэсгийг хасах,  24.Хуулийн төслийн 16 дугаар зүйлийн 16.9 дэх хэсгийн нэр томьёог нэг ойлголтоор томьёолох,  25.Хуулийн төслийн 16 дугаар зүйлийн 16.10 дахь хэсгийн нэр томьёог нэг ойлголтоор томьёолох,  26.Хуулийн төслийн 17 дугаар зүйлийн 17.1.3 дахь заалтыг “аймаг, сумын баяр наадамд үзүүлсэн амжилт, энэ хуулийн 8.4-т заасан саналыг үндэслэн бөх, уяач, сурын болон шагайн харваачид үндэсний спортын төрлөөр аймаг, сумын цол олгох, хүчингүй болгох;” гэж өөрчлөх,  27. Хуулийн төслийн 19 дүгээр зүйлийн 19.1 дэх хэсгийг “Энэ хууль болон холбогдох дүрэм, журмыг зөрчсөн иргэн, хуулийн этгээдэд холбогдох хуульд заасан хариуцлагаас гадна зохион байгуулах хороо дараах хариуцлагыг хүлээлгэнэ:”  28. Хуулийн төслийн 19.1.1 дэх хэсгийг “Үндэсний их баяр наадмын тухайн үндэсний бөхийн барилдаан, хурдан морины уралдаан, үндэсний сур болон шагайн харваанаас хасаж, бай, шагналыг олгохгүй байх; /нэгтгэсэн/ гэж өөрчлөх,  29. Хуулийн төслийн 21.5 дахь хэсэгт “Энэ хуулийн 10.11-д заасан бүртгэлд адуун сүргийг 2023 оны 6 дугаар сарын 01-ний өдрийн дотор бүртгүүлэх ажлыг Засгийн газар зохион байгуулсан байна.” гэж заасан байна. Харин Мал аж ахуйн эрдэм шинжилгээний хүрээлэнгийн эрдэмтдийн зөвлөлөөс Монгол адууны популяцийн генетикийн иж бүрэн судалгаа хийж өвөрмөц маркерийг тодорхойлоход дунджаар 5 жилийн хугацаа шаардагдана гэж санал, дүгнэлт гаргасан байх тул уялдуулан өөрчлөх гэсэн саналтай байна. | 1.Саналын дагуу Үндэсний их баяр наадмын тухай хуулийн төслийг даган боловсруулсан Биеийн тамир, спортын тухай хуульд нэмэлт, өөрчлөлт оруулах тухай хуулийн төсөлд тусгасан болно.  Саналыг тусгасан.  2.Онцгой нөхцөл байдлаар зарим баяр наадмыг хойшлуулахаар заасан. Энэхүү нөхцөл байдал богино хугацаанд буюу 15 хоногийн дотор арилахгүй байх тохиолдолдлыг харгалзан үзэж хугацааг баяр наадмыг зохиоон байгуулж болох хугацааны хязгаарыг 8 дугаар сарын 10-ны өдөр болгон төсөлд тусгасан. Энэ хугацааны дотор зохион байгуулж болно.  3.Саналыг хэсэгчлэн тусгасан.  4.Үндэсний их баяр наадамд үндэсний цол олгох асуудал нь тухайн үндэсний спортын салбар хорооны бүрэн эрхийн асуудал бөгөөд хорооны саналыг үндэслэн Монгол Улсын Ерөнхийлөгч, аймаг, сумын Засаг дарга олгохоор заасан болно. Харин үндэсний их баяр наадмыг зохион байгуулалтыг тухайлсан үндэсний спортын холбоогоор гүйцэтгүүлж болохоор заасан бөгөөд тухайн үндэсний спортын холбоо гүйцэтгэх тохиолдолд цол олгох саналыг гаргаж болохоор зохицуулалтыг тусгасан болно.  Саналыг хэсэгчлэн тусгасан.  5.Улсын баяр наадмын хурдан морины уралдаанд азарга, их нас, соёолон, хязаалан, шүдлэн, даага гэсэн монгол үүлдрийн морийг уралдуулахаар үзэл баримтлалд тусгасан бөгөөд уг баяр наадмын уралдаанд монгол үүлдэрийн дээрх 6 насны ангиллын морийг уралдуулахаар тусгасан бөгөөд дээрх насны ангиллын хурдан морь нь хуулийн төслийн 13 дугаар зүйлийн 13.2 дахь хэсэгт заасан стандартын шаардлага хангасан байхаар тусгасан болно.Иймд саналын дагуу хуулийн төслийн “ энэ хуулийн 13.2, 15.1.1-т заасны дагуу баталсан дүрэм, эрх бүхий байгууллагаас батлан гаргасан стандартын шаардлагад нийцсэн байна.” гэж нэмэх шаардлагагүй болно.  Саналыг тусгаагүй.  6.Саналыг тусгасан.  7.Хуулийн төслийн 10 дугаар зүйлийн 10.4 дэх хэсэгт Засгийн газрын шийдвэрээр хийж байгаа шигшмэл, бүсийн уралдааны хурдан морины уралдааны амжилтыг уяачийн цол олгохдоо харгалзан үзэх саналыг тусгасантай холбоотойгоор уяачийн цолыг чанаржуулах хүрээнд саналыг тусгах боломжгүй байна.  Саналыг тусгаагүй.  8.Хуулийн төслийн 13 дугаар зүйлийн 13.2 дахь хэсэгт заасан стандартад нийцсэн байхыг хуулийн төсөлд тусгасан байх тул нэмж шаардлагыг хуулийн төсөлд тусгах шаардлагагүй байна.  Саналыг хэсэгчлэн тусгасан.  9.Үндэсний их баяр наадмаар монгол үүлдрийн стандартын шаардлага хангасан морийг уралдуулахаар заасан бөгөөд уг шаардлагыг хангаагүй морийг бүртгэх, уралдуулахыг хориглохоор заасан нь хуулийн хэрэгжилтийг үр дүнтэй болгох хөшүүрэг болно. Түүнчлэн энэ хориглолттой холбоотойгоор санкцыг тусгасан болно.  Саналыг тусгаагүй.  10.Хуулийн төслийн үзэл баримтлалд монгол үүлдрийн морийг үндэсний их баяр наадамд уралдуулахаар заасан бөгөөд харин монгол үүлдэрийн мориноос бусад эрлиз морийг морин тойруулгад уралдуулах эрх зүйн зохицуулалтыг тусдаа хуулийн төслөөр боловсруулж байгаа болно. Хуулийн төслийн үзэл баримтлалд нийцэхгүй.  Саналыг тусгаагүй.  11.Хуулийн төслийн 13 дугаар зүйлийн 13.1 дэх хэсэгт “үндэсний спортын холбоодын саналыг үнэдэслэн” гэж заасан.  Саналыг тусгасан.  12.Хуулийн төслийн 13 дугаар зүйлийн 13.2 дахь хэсэгт “үндэсний спортын холбоодын саналыг үндэслэн” гэж тусгасан.  Саналыг тусгасан.  13.Хуулийн төсөлд тусгасан тайлбар нь Хууль тогтоомжийн тухай хуулийн 30 дугаар зүйлийн 30.4 дэх хэсэгт заасантай нийцүүлэн хийсэн болно.  14.Хуулийн төслийн “үндэсний спортын холбоодын саналыг үндэслэн” гэж тусгасан.  Саналыг тусгасан.  15.Засгийн газрын бүрэн эрх бөгөөд холбооноос ирүүлсэн саналын дагуу өөрчлөлтийг оруулаагүй, дүрэм, журам батлах эрх бүхий этгээдийг хуулиар тогтоож өгөх тул саналыг тусгаагүй болно.  16.Саналыг тусгасан.  17.Хуулийн төслийн 16 дугаар зүйлийн 16.7 дахь хэсэгт зохион байгуулах хороо нь салбар хороотой байх, салбар хороо нь дарга, нарийн бичгийн дарга гишүүдтэй байхаар заасан бөгөөд энэ саналтай давхардахаар байна.  Саналыг тусгаагүй.  18.Саналыг тусгасан.  19.Зохион байгуулах хорооноос батлах нийтлэг журам нь зөвхөн аймаг, сумын баяр наадмыг зохион байгуулахтай холбоотой харилцааг зохицуулахаар байгаа болно. Харин улсын баяр наадмыг зохион байгуулахтай холбоотой харилцааг эрх хэмжээний хүрээнд Засгийн газраас батлахаар байх тул саналын тусгаагүй болно.  20.Саналын үндэслэл тодорхойгүй тул саналыг тусгаагүй.  21.Хуулийн төслийн 16 дугаар зүйлийн 16.5.15 дахь заалтад тусгасан болно.  Саналыг тусгасан.  22.Хуулийн төслийн 16 дугаар зүйлийн 16.5.15 дахь заалтад энэ хууль болон дүрэмд заасан зарим бүрэн эрхийг зохион байгуулах хороо үндэсний спортын тухай холбоонд тодорхой хугацаагаар шилжүүлж, хэрэгжилтэд хяналт тавихаар заасан  Саналыг тусгасан.  23.Хуулийн төслийн 16 дугаар зүйлийн 16.8 дахь хэсгийг хасах үндэслэл тодорхойгүй байна.  Саналыг тусгаагүй.  24.Нэр томьёо нь хуулийн төслийн бусад нэр томьёотой нийцэж байгаа болно.  Саналыг тусгаагүй.  25.Нэр томьёо нь хуулийн төслийн бусад нэр томьёотой нийцэж байгаа болно.  Саналыг тусгаагүй.  26.Саналыг агуулгын хувьд тусгасан.  27.Гадаад улсын иргэн, харьяалалгүй хүн энэ хууль болон холбогдох дүрэм журам зөрчсөн бол хариуцлага хүлээлгэхээр заасан болно. Тухайлбал, Өвөр монголын өөртөө засах улс болон ОХУ-ын иргэншилтэй буриад, халимаг, цахар зэрэг хүн үндэсний их баяр наадамд барилдах, сур, шагай харвах, морио уралдуулах эрх зүйн орчныг бүрдүүлсэн болно.  Саналыг тусгаагүй.  28.Нэгтгэх саналыг хуулийн төсөлд тусгаагүй тул хасах саналыг тусгах боломжгүй байна.  Саналыг тусгаагүй.  29.Саналыг тусгасан. |
| 24 | Монголын Үндэсний харваачдын холбоо  2022.03.31  07/03 тоот | 1. Төслийн 11.1-д “Улсын баяр наадмын үндэсний сурын харвааг цуваа харваагаар явуулна” гэснийг “Улсын баяр наадмын сурын харвааг үндэсний их сурын цуваа харваагаар явуулна” гэж өөрчлөх 2. Төслийн 14 дүгээр зүйлийн14.2-т “Энэ хуулийн 9.1-д заасан бөхийн барилдаанд дөрөв, түүнээс дээш давсан бөх, 11.2-т заасан үндэсний сурын харвааны эхний гурван байр эзэлсэн харваачдыг допингийн шинжилгээнд заавал оруулна” гэснийг “Энэ хуулийн 9.1-д заасан барилдаанд дөрөв, түүнээс дээш давсан бөх, үндэсний сур харвааны шигшээ харваанд шалгарсан эрэгтэй 8, эмэгтэй 8 нийт 16 харваачдыг сэргээшийн шинжилгээнд заавал оруулна” гэж өөрчлөх | 1.Саналыг тусгасан.  2.Саналыг тусгасан. |
| 25 | Монголын үндэсний өвөг урианхай сурын холбоо  2022.03.31  1/1 | 1. Төслийн 11 дүгээр зүйлийн 11.1 дэх хэсгийн “Үндэсний сурын харвааг цуваа харваагаар явуулна” гэснийг “Улс, аймаг, сумын баяр, наадмын үндэсний их сур, урианхай, буриад сурын харваанд түрүүлсэн харваачид тухайн төрлийн харвааны дүрэмд заасан цолыг Монгол Улсын ерөнхийлөгчийн зарлиг болон аймаг, сумын засаг даргын захирамжаар олгоно” гэж өөрчлөлт оруулах, 2. Төслийн 11 дүгээр зүйлийн 11.2.1 дэх заалтад Үндэсний их баяр наадмын урианхай сурын харваанд түрүүлсэн харваачид цол олгох тухай зохицуулалтыг тусгах, 3. Төслийн 10.2-т заасан “шинжилгээгээр бөх, харваач сэргээш хэрэглэсэн нь тогтоогдвол тухайн баяр наадамд олгосон цол, байрыг хасна” гэснийг “...энэ хуулийн 10.2-т эхний 5 байр эзэлсэн харваачдаас заавал шинжилгээ авна. Шинжилгээгээр харваач сэргээш хэрэглэсэн нь тогтоогдвол тухайн баяр наадамд олгосон цол, байрыг хасаж, удаах байр эзэлсэн харваачид цол, байрыг олгоно” гэж өөрчлөн найруулах. | 1, 2. Үндэсний сурын харваанд урианхай, буриад зэрэг сурын харваа нь хамрагдах бөгөөд нийтлэг байдлаар үндэсний нэг сурын харвааг явуулах, цолыг Монгол Улсын Ерөнхийлөгч олгохоор зохицуулсныг хэвээр хадгалсан болно. Ирүүлсэн санал хуулийн төслийн үзэл баримтлалтай нийцэхгүй болно.  Саналыг тусгаагүй.  3.Санал нь хуулийн төслийн 21 дүгээр зүйлийн 21.3.6 дахь заалтад заасантай давхардаж байна.  Саналыг тусгаагүй. |
| 26 | Буриад сурын холбоо  2022.03.31  22/04 | Монгол Улсын Үндсэн хуулийн Долоодугаар зүйлийн 1 дэх хэсгийн “Монголын ард түмэн түүх соёлын дурсгалт зүйл, шинжлэх ухаан, оюуны өв төрийн хамгаалалтад байна.“ гэж заасан тул өмнө хүргүүлсэн саналыг тусгаж өгнө үү.   1. Хуулийн төслийн 11 дүгээр зүйлийн 11.5-д Улс, аймаг, сумын баяр наадмын үндэсний их сур, урайнхай, буриад сурын харваанд түрүүлсэн харваачид тухайн төрлийн харвааны дүрэмд заасан цолыг Монгол Улсын Ерөнхийлөгчийн зарлиг, аймаг, сумын Засаг даргын захирамжаар олгоно гэж өөрчлөх, 2. Мөн зүйлийн 11.6-д Улсын баяр наадмын Буриад сурын харваанд нэг түрүүлсэн харваачид улсын мэргэн цол, улсын мэргэн түрүүлбэл хошой мэргэн, хошой мэргэн цолтон түрүүлбэл хүйхрээ мэргэн, хүйхрээ мэргэн цолтон түрүүлбэл хоридой мэргэн цол олгоно. 3. Мөн зүйлийн 11.7-д Аймаг, сумын баяр наадмын буриад сурын харваанд түрүүлсэн харваачид аймаг, сумын мэргэн, хоёр түрүүлсэн харваачид аймаг, сумын хошой мэргэн, гурав түрүүлсэн харваачид хүйхрээ мэргэн цол, дөрөв түрүүлсэн харваачид хоридой мэргэн цол, олгоно. 4. Мөн зүйлийн 11.8-д Улсын их баяр наадам, аймаг, сумын баяр наадамд урьд түрүүлсэн харваачдад хоридой цолыг нөхөн олгоно. 5. Хуулийн төслийн 14 дүгээр зүйлд 14.3.1 дэх заалтыг дараах агуулгаар нэмэх,   “14.3.1.энэ хуулийн 10.2-т эхний 5 байр эзэлсэн харваачдаас заавал шинжилгээ авна. Шинжилгээгээр харваач сэргээш хэрэглэсэн нь тогтоогдвол тухайн баяр наадамд олгосон цол, баярыг хасаж, удаах байр эзэлсэн харваачид цол, байрыг олгоно.” гэж. | 1, 2, 3, 4.Үндэсний сурын харваанд урианхай, буриад зэрэг сурын харваа нь хамрагдах бөгөөд нийтлэг байдлаар үндэсний нэг сурын харвааг явуулах, цолыг Монгол Улсын Ерөнхийлөгч олгохоор зохицуулсныг хэвээр хадгалсан болно. Ирүүлсэн санал хуулийн төслийн үзэл баримтлалтай нийцэхгүй болно.  5.Санал нь хуулийн төслийн 21 дүгээр зүйлийн 21.3.6 дахь заалтад заасантай давхардаж байна.  Саналыг тусгаагүй |
| 27 | Монголын үндэсний морин уралдаан уяачдын холбоо  2022.04.01  04/94 | 1.Хуулийн төслийн 10.1-т заасныг “10.1. Үндэсний морин уралдааныг монгол адуугаар азарга, их нас, соёолон, хязаалан, шүдлэн, даага гэсэн нийт зургаан насны ангиллаар зохион байгуулна.” гэж өөрчлөх  2.Хуулийн төслийн 10 дугаар зүйл. Хурдан морины уралдаан гэснийг “Үндэсний морин уралдаан” гэж өөрчлөх  3.Хуулийн төслийн олон зүйл, заалтад “Морийг” гэдэг үг оруулсныг “монгол адууг” гэж өөрчлөх,  4. Төслийн 10.13 дахь хэсэгт “стандартад нийцээгүй морийг үндэсний их баяр наадамд бүртгэх болон уралдуулахыг хориглоно.” гэснийг “Үндэсний морин уралдаанд монгол адуутай эрлийз адуу болон гадаадын цэвэр цусны адууг хольж уралдуулахыг хориглоно”  5.Үзэл баримтлалд Засгийн газрын шийдвэрээр хийж байгаа шигшмэл, бүсийн уралдаанд тодорхой амжилт гаргасан уяачдад цол, чимгийг олгохоор заасан нь нэг талаар хуулийн зохицуулалттай нийцэхгүй, нөгөө талаас уяачдад цол чимгийг хавтгайруулан олгох, уяачдын цолны үнэлэмж багасах, чанар муудах сөрөг үр дагавартай байна гэж тусгасан.  6.Төслийн 10.7-д тусгагдсан “соёолон” гэдэг насны ангиллыг хасах  7.Хуулийн төслийн 10.12 уралдах морины бүртгэлийг үндэсний их баяр (улсын) зөвхөн хасах наадмын уралдаан эхлэхээс 14 хоногийн бүртгэх дууссан байх  8.Төслийн 10.11-т “ Малын генетик нөөцийн тухай хуулийн 5.7-д заасны дагуу болон хурдан морийг бүртгэж, мэдээллийн санг хүнс, хөдөө аж ахуйн асуудал эрхэлсэн төрийн захиргааны байгууллага үүсгэнэ” гэснийг нэмж өөрчлөх шаардлагатай байна.  9.Хуулийн төслийн 14-р зүйлд заасан уяачын үүрэг дээр нэмж оруулах 14.7. Уралдуулах адуугаа бүртгүүлэхдээ монгол адуу мөн болохыг үнэн зөв мэдүүлэх үүрэгтэй  10.Хуулийн төслийн 16.8-д “Үндэсний их баяр наадмын хурдан морины уралдааны морины бүртгэлийн дэд хороо нь 15 хүний бүрэлдэхүүнтэй байх бөгөөд уг бүрэлдэхүүнд холбогдох төрийн байгууллага, эрдэмтэн, судлаач, морь тайлбарлагч, холбоо, хэвлэл мэдээллийн байгууллагын төлөөлөл орно” гэснийг “Үндэсний их баяр наадмын хурдан морины уралдааны морины бүртгэлийн дэд хороо нь 15 хүний бүрэлдэхүүнтэй байх бөгөөд уг бүрэлдэхүүнд холбогдох төрийн байгууллага, холбоодын төлөөлөл орно” гэж өөрчлөх,  11.Хуулийн төслийн 21.2-т заасан “Монгол үүлдрийн адууны стандартыг шинэчлэн боловсруулж, батлуулах арга хэмжээг 2021 оны 07 дугаар сарын 01-ний өдрийн дотор хүнс, хөдөө аж ахуйн асуудал эрхэлсэн төрийн захиргааны төв байгууллага авсан байна” гэснийг хасах,  12.Хуулийн төслийн 19.1.4-д заасан “Энэ хуульд заасан журмыг зөрчиж бөх, уяач, сурын болон шагайн харваачид цол, чимэг олгосон бол олгосон цол, чимгийг хураах, олгосон эрх бүхий албан тушаалтанд Төрийн албаны тухай хуульд заасан арга хэмжээг авна” гэснийг “Энэ хууль болон холбогдох дүрэм, журмыг зөрчсөн эрх бүхий албан тушаалтанд Төрийн албаны тухай хуульд заасан арга хэмжээг авна” гэж өөрчлөх,  13.Төслийн 20.1-д “Улсын баяр наадам болон аймгийн баяр наадмын хурдан морины уралдааны бүртгэлтэй холбоотой маргааныг дээд шатны хороо хоёр хоногийн дотор шийдвэрлэнэ.” гэснийг өөрчлөх,  14.Зөрчлийн хуулийн төслийн 6.27.-ийн 5-д “ Хурдан морины уралдааны бүртгэлд бүртгүүлээгүй морийг уралдуулсан бол хүнийг хоёр мянган нэгжтэй тэнцэх хэмжээний төгрөгөөр торгоно” гэснийг Зөрчлийн хуулийн 6.27 дугаар зүйлийн 5-д “үндэсний моринд уралдаанд бүртгэлд бүртгүүлээгүй, монгол үүлдрийн адууны стандартад нийцээгүй адууг уралдуулсан, уралдуулах адуугаа бүртгүүлэхдээ монгол адуу мөн болохыг үнэн зөв мэдүүлээгүй, худал мэдүүлсэн, монгол адуутай эрлийз адуу болон гадаадын цэвэр цусны адууг хольж уралдсан бол хүнийг хоёр мянган нэгжтэй тэнцэх хэмжээний төгрөгөөр торгоно. | 1.Саналыг хэсэгчлэн тусгасан бөгөөд хуулийн нэр томьёог жигдэлсэн болон.  Саналыг хэсэгчлэн тусгасан.  2.Хуулийн төслийн нэр томьёог жигдлэх хүрээнд саналыг тусгаагүй болно.  3.Хуулийн төсөлд “адууг” уралдуулах бус “морийг“ гэсэн нэр томьёог хэрэглэсэн, жигдлэх хүрээнд морийг тусгасан болно.  Саналыг тусгаагүй.  4.Хуулийн төслийн үзэл баримтлал болон хуулийн төсөлд зөвхөн монгол үүлдрийн стандартын шаардлага хангасан морийг уралдуулахаар заасан.  Иймд агуулгын хувьд туссан тул саналыг дахин тусгах шаардлагагүй байна.  5.Хуулийн төслийн 10 дугаар зүйлийн 10.4-т Засгийн газрын шийдвэрээр зохион байгуулагдах шигшмэл хөлгийн уралдаан, бүсийн уралдааны амжилтыг цол, чимэг олгохдоо харгалзан үзэхээр заасан болно.  Саналыг хэсэгчлэн тусгасан.  6.Саналыг тусгасан.  7.Хуулийн төслийн 10.12-т улсын баяр наадам эхлэхээс 3 өдрийн өмнө хурдан морины бүртгэлийг хийж дуусгахаар тусгасан.  Саналыг тусгаагүй.  8.Санал тодорхойгүй байх тул саналыг тусгаагүй болно.  9.Хуулийн төслийн 10 дугаар зүйлийн 10.13 дахь хэсэгт монгол үүлдрийн стандартад нийцээгүй хурдан морийг бүртгэхийг хориглохоор заасан бөгөөд тухайн морь нь дээрх стандартын шаардлага хангахгүй тохиолдолд бүртгэхгүй болно. Иймд хуулийн төсөлд тусгайлан үүрэг болгож оруулж өгөх шаардлагагүй байна.  Саналыг тусгаагүй.  10.Хурдан морины бүртгэлийн дэд хорооны 15 гишүүнд төрийн байгууллага, эрдэмтэн, судлаач, морь тайлбарлагч, холбоод, хэвлэл мэдээллийн байгууллагын төлөөлөл оруулах нь олон талын оролцоог хангаж бүртгэлийн үнэн бодитой явуулах бололцоог хангаж байгаа юм.  Саналыг тусгаагүй.  11.Шилжилтийн үеийн зохицуулалт тул хасах шаардлагагүй байна.  Саналыг тусгаагүй.  12.Хуулийн үйлчлэх хүрээ хязгаарт багтсан дүрэм, журмыг мөрдөх тул саналыг авах боломжгүй байна. Өөрөөр хэлбэл бусад дүрэм, журам нь энэ хуульд хамаарахгүй болно.  Саналыг тусгаагүй.  13.Саналд хуулийн төслийн 20.1 дэх хэсгийг өөрчлөхөөр заасан боловч хэрхэн яаж өөрчлөх болон өөрчлөх болсон үндэслэл нь тодорхойгүй байна.  Саналыг тусгаагүй.  14.Саналыг хэсэгчлэн тусгасан. |
| 28 | Монголын шагайн харвааны холбоо  2022.03.31  22/24 | 1.Хуулийн төслийн 5 дугаар зүйлийн 5.7-д “Аймаг, сумын наадамд үндэсний бөхийн барилдаан, үндэсний сурын харваа, хурдан морины уралдааныг явуулна.” гэснийг “үндэсний бөхийн барилдаан, үндэсний сурын болон шагайн харваа, хурдан морины уралдааныг явуулна” гэж оруулах,  2.Хуулийн төслийн 5 дугаар зүйлийн 5.8 дахь хэсгийг хасах,  3.Хуулийн төслийн 12 дугаар зүйлийн 12.8 дахь хэсэгт заасан “Шагайн харваачид сумын цол олгохгүй” гэснийг “Шагайн харваачид сумын цол голгож болно.”гэж өөрчлөх,  4.Хуулийн төслийн 5 дугаар зүйлийн 5.7 дахь хэсэгт дээрх өөрчлөлтийг тусгахгүй бол энэ хуулийн 12 дугаар зүйлийн 12.7, 17 дугаар зүйлийн 17.1.3 дахь заалтуудтай тус тус зөрчилдөж байгааг харгалзах,  5.Дээрх өөрчлөлтүүд нь Монголын Шагайн Харвааны Холбооны одоо мөрдөгдөж байгаа дүрмийн хүрээнд хийгдэж байгаагаас гадна 2022 онд болох холбооны VI Их хурлаар хуультай уялдуулан зарим өөрчлөлтүүдийг хэлэлцэн дүрэмдээ тусгах боломжтой юм. | 1.Саналыг тусгасан.  2.Аймгийн баяр наадамтай адилтган үзэх дүүргийн баяр наадмаар шагайн харваа зохион байгуулагдахгүй байж болохоор байх тул саналыг тусгаагүй болно.  3.Саналыг тусгасан.  4.Саналыг тусгасан. |
| 29 | Монголын үндэсний допингийн эсрэг байгууллага  2022.04.1  40 | 1. Хуулийн төслийн 4 дүгээр зүйлийн 4.1.4-д “Олон улсын допингийн эсрэг агентлаг” гэснийг “Дэлхийн допингийн эсрэг агентлаг” гэж, 2. Хуулийн төслийн 14 дүгээр зүйлийн 14.5.5-д “Допинг хэрэглэхгүй баях, эрүү мэндийн зайлшгүй шалтгааны улмаас Олон улсын допингийн эсрэг агентлагаас баталсан допингийн хориглосон жагсаалтад багтсан бодис, аргыг хэрэглэсэн тохиолдолд энэ тухай холбогдох байгууллагад хууль дүрэмд заасны дагуу мэдэгдэх” гэснийг 14.5.5.Эрүүл мэндийн зайлшгүй шалтгааны улмаас Дэлхийн допингийн эсрэг агентлагаас жил бүр баталсан Хориглосон жагсаалтад багтсан бодис, аргыг хэрэглэсэн буюу хэрэглэхээр болсон тохиолдолд энэ тухай Эмчилгээний зорилгоор чөлөөлөх Олон улсын стандартад заасны дагуу Допингийн эсрэг үндэсний байгууллагад хандана” гэж өөрчлөх, 3. Хуулийн төслийн 14 дүгээр зүйлийн 14.5.6-д “Допингийн баталгаажуулах шинжилгээ хийлгэх бол уг шинжилгээний төлбөрийг төлөх” гэснийг 14.5.6. “Дэлхийн допингийн эсрэг агентлагаар итгэмжлэгдсэн лабораторийн шинжилгээ хийлгэх бол уг шинжилгээний дүгнэлтээр хориглосон бодис илэрсэн бөх, харваач нь “В” дээжид шинжилгээ хийлгэх бол уг шинжилгээний төлбөрийг өөрөө төлнө гэж өөрчлөх. 4. Хуулийн төслийн 14 дүгээр зүйлийн 14.10.2-т “Энэ хуулийн 14.2-т заасан этгээд нь зайлшгүй шалтгааны улмаас Олон улсын допингийн эсрэг агентлагаас баталсан допингийн хориглосон жагсаалтад багтсан бодис, аргыг хэрэглэсэн тохиолдолд энэ тухай холбогдох байгууллагад хууль дүрэмд заасны дагуу мэдэгдэх” гэснийг “Энэ хуулийн 14.2-т заасан этгээд нь эрүүл мэндийн зайлшгүй шалтгааны улмаас Дэлхийн допингийн эсрэг агентлагийн жил бүр баталсан Хориглосон жагсаалтад багтсан бодис, аргыг хэрэглэсэн буюу хэрэглэхээр болсон тохиолдолд энэ тухай Эмчилгээний зорилгоор чөлөөлөх Олон улсын стандартад заасны дагуу Допингийн эсрэг үндэсний байгууллагад хандана” гэж өөрчлөх, 5. Хуулийн төслийн 16 дугаар зүйлийн 16.5.6-д “Бөх, сурын харваачийг энэ хуулийн 14.2-т заасан допингийн шинжилгээнд оруулах ажлыг Допингийн эсрэг үндэсний төвтэй хамтран зохион байгуулах” гэснийг “Бөх, сурын харваачийг энэ хуулийн 14.2-т заасан допингийн шинжилгээнд хамруулах ажлыг Монголын үндэсний допингийн эсрэг байгууллагатай хамтран зохион байгуулах” гэж өөрчлөх, 6. Хуулийн төслийн 18 дугаар зүйл 18.1-д “Олон улсын допингийн эсрэг агентлагаас баталсан допингийн хориглосон жагсаалтад багтсан бодис, аргыг үндэсний бөх, сурын харваач хэрэглэхийг хориглоно.” гэснийг “Дэлхийн допингийн эсрэг агентлагаас жил бүр баталсан Дэлхийн допингийн Хориглосон жагсаалтад багтсан бодис, аргыг үндэсний бөх, сурын харваач хэрэглэхийг хориглоно.” гэж өөрчлөх, 7. Хуулийн төслийн 18 дугаар зүйлийн 18.2-т “Бөх, сурын харваач нь шударга өрсөлдөөнийг эрхэмлэж, Засгийн газраас баталсан Дэлхийн допингийн эсрэг дүрэм, Допингийн эсрэг үндэсний дүрмийг тамирчны нэгэн адил мөрдөнө” гэснийг “Бөх, сурын харваач нь шударга өрсөлдөөнийг эрхэмлэж, Дэлхийн допингийн эсрэг Коде, Допингийн эсрэг үндэсний дүрмийг тамирчны нэгэн адил мөрдөнө” гэж, 8. Хуулийн төслийн 18 дугаар зүйл 18.3-т “Допингийн эсрэг үндэсний төвтэй” гэснийг “Монголын үндэсний допингийн эсрэг байгууллагатай” гэж өөрчлөх, 9. Хуулийн төслийн 21 дүгээр зүйлийн 21.3.1-д “Дэлхийн допингийн эсрэг дүрэм” гэснийг “Дэлхийн допингийн эсрэг коде” гэж өөрчлөх. | 1.Биеийн тамир спортын тухай хуулийн нэр томьёотой нийцүүлсэн болно.  Саналыг тусгаагүй.  2.Саналыг тусгасан.  3.Хуулийн төслийн 14 дүгээр зүйлийн 14.5 дахь хэсэг нь бөхийн үүрэг тул саналыг тусгаагүй болно.  4.Саналыг тусгасан.  5.Саналыг тусгасан.  6.Биеийн тамир спортын тухай хуулийн нэр томьёотой нийцүүлсэн тул саналыг тусгаагүй болно.  7.Саналыг тусгасан.  8.Саналыг тусгасан.  9.Саналыг тусгасан.  . |